Abantu bangi bagamba amannya g'ebika tegalina makulu\nBULI Muganda alina erinnya lye baamutuuma ery'ekika naye bw'obuuza erinnya eryo kye litegeeza, batono abasobola okukubuulira amakulu agali mu mannya gaabwe. Katukulage amakulu g'amannya g'ebika agamu naawe ofeeyo okuzuula amakulu agali mu linnya lyo:\nLino nalyo linnya lya Lugave. Ku mulembe gwa Kabaka Mutebi omusajja yatuuka ng’ayiisa omwenge,abantu ne bajja bangi okugunywa. Mu bajja mwalimu n’omukazi ow’omwana eyazazika omwanawe wabbali n’atandika okwekatankira amagengere. Ono aba akyekatankira amagengere ate ne wajja omusajja eyalina endiga naye n’gisiba kiku ekinene wabbali n’atuula okunywa omwenge. Baba bakyanywa, ne wajja embwa ng’edduka era endiga bwe yeekanga kwe kudduka nga bw’ekulula ekiti kwe baali bagisibye, ne kikuba omwana ne kimutta. Omusango gwabalukawo nga babuuza avunaanyizibwa ku kufa kw’omwana. Abamu nga banenya muyiisa, abalala nnyini ndiga n’abalala nnyini mbwa eyakanze endiga. Baawoza okutuuka bwe baajulira ewa Kabaka naye baba basimbye olwa kasota bagenda okuwoleza kabaka kwe kusanga akavubuka akaali kayitibwa Kalali nga kali ku ttale kalunda embuzi. Bwe kaabuuza ogubadde ne bakannyonnyola ne kagamba nti yii ogwo omusango mwangu okusala. Bano beeyongerayo ewa Kabaka era bwe baamuwoleza n’alaba ng’omusango si mwangu, omu ku baaliwo kwe kumutegeeza ku kalenzi ke baasanze nga kalunda ente ne kategeeza nti omusango mwangu. Kabaka yatumya akalenzi era baakasanga kalya nsujju ne bakatwala bukubirire ewa Kabaka gye kaatuuka nga kalina n’ekiryo (akasigo k’ensujju ) ku bbeere. Kabaka bwe yakalaba kwe kugamba nti kano ka kasujjubbeere obwedda ke mugamba? Yakalagira kasale omusango nako ne kategeeza nti olwokuba omwana eyali attiddwa yali muwala, yali muka kabaka nti abantu bano bateekwa okuliyirira kabaka eggozi nga bamuwaamu abazaana . Bonna bakkaanya nti asaze bulungi omusango. Olwokuba Kabaka yamuyita kasujjubbeere we waava erinnya Kasujju mu boolugave ne Kasujju okuweebwa Obwakasujju obuvunaanyizibwa okukuuma n’okulamula abalangira.\nLino litera kutuumwa basajja abeddira Obutiko n'Abenkima nabo balituuma nga liva mu linnya lya kibuga kya Ssekabaka Kimbugwe ekiyitibwa Bugwanya. Bugwanya kitegeeza nti tutabaganye noolwekyo Mugwanya litegeeza omutabaganya oba omuntu atabaganya abalala.\nLino erinnya lyatandikira ku Ssekabaka Kateregga nga ye yasooka okulituuma enju ye nga yeewaana nti yayanguwa okulya Obwakabaka Nakangu litegeeza omuntu omwangu.\nLino lyatandikira ku Kabaka Kyabaggu ku mukazi Namale eyali omuyimbi ate nga muzinyi. Kyabaggu bwe yamulaba bw’azina n’awuliriza n’ennyimba ze kwe kumutuuma erinnya Namboozi eritegeeza omuntu omunyumya oba omuntu ow’emboozi ennungi nga lino lye lyakyusibwa ne lifuuka Nambooze. Litegeeza omukazi omunyumya nga lituumibwa Bakkobe.\nLino linnya lya Baalugave. Lumu jjajja w’Aboolugave, Mukiibi Mulangwa yava e Kapeeka gye yali abeera n’agenda e Ssekiwunga. Bw’atuuka eno kwe kulengera akasozi n’akatendereza obulungi olwo n’atambula n’akatuukako. Ku kasozi kano kwe yasinziira n’agamba nti: “Akasozi kano akatenderezebwa, wano we ndigwa. E Kapeeka balizzaayo luwanga. Akatenderezebwa mwe mwava erinnya Katende eryatuumibwa akasozi kano akamanyiddwa nga obutaka bw’Aboolugave era we wava n’erinnya Katende. Katende litegeeza omuntu omulungi mu ndabika, atenderezebwa.\nErinnya lino lya kika kya Kkobe nga litegeeza ekkobe ettono. Amakobe gaaliibwanga nnyo wano mu Buganda mu biseera eby'enjala. Basimba masimbe kyokka waliwo n'ageemeza gokka mu bibira.\nNAKATUDDE litegeeza ekkobe eddene.\nLino erinnya litegeeza omuwemba omubisi. Liva mu linnya empombojjo eriweebwa omuwemba omubisi gwe basa ne bongera mu mwenge nga gugaanyi okukula.\nEnsibuko yaalyo eri mu mayinja ageeyambisibwa mu kuweesa ge bayita amasengere ge basaanuusa okukolamu ebyuma Masengere litegeeza omuntu omugumu nga ekyuma.\nLinnya erituumibwa Abente. Empijja kiba kyuma ekinene nga kigumu ddala, omuweesi kw'akubira ekyuma ekyengeredde. Ssempijja litegeeza omuntu omugumu ennyo. Omuwala ayitibwa Nampijja.\nBano baba beddira Kkobe ng'erinnya liva ku makobe agaasuulibwa okwetangira ebizibu. Kigambibwa nti jjajja w'Abekkobe Sseddumi olumu enjala eyagwa mu Buganda yamuwaliriza okubba amakobe ku buko gye yafumbiza muwalawe. Bwe baamugoba kwe kusuulako agamu era wano we wava erinnya Busuulwa.\nLino nalyo lya Bakkobe. Sseddumi bwe yalaba abamugoba olw'amakobe ge yali abbye bamulemeddeko kwe kugayiwa gonna era wano we wava erinnya Kayiwa.\nLituumibwa Abennyonyi n’Abaakasimba nga liva mu kigambo kubaziira. Okubaziira embugo kwe kuzitaba (okuzigatta) nga bazitunga n’obuso. Noolwekyo Mbaziira litegeeza muntu agatta (ataba) embugo.\nBano baba beddira Mbwa nga liva ku jjembe Mulindwa lye basamirira.\nBano beddira Nseenene nga liva ku kuba nti mu kusooka Kisozi- Ggomba lyali lifugibwa mukazi naye bwe yazaala omwana omulenzi gwe bayita Kajjongolo, obukulu kwe kukyusibwa ne buweebwa omulenzi ono n’atuumibwa Mugalula ekitegeeza okukyusa eng'oma n’edda ku musajja. Oyinza okugamba nti Mugalula litegeeza nkyukakyuka.\nOno aba wa Kkobe nga litegeeza okukinda (okuyooyoota) n’okutona olubugo lwa Kabaka. Noolwekyo oyinza okugamba nti Kakinda litegeeza omuyooyoosi.\nlino lya Ngabi nga liva ku jjajja w’Abengabi ono bwe yali akyali muto baamusibanga endege ku magulu aleme kubula olwo n’atambulanga nga bw’asamba zisobole okuvuga, kwe kumutuuma Nsamba. Abawala bayitibwa Nansamba\nYeddira Mmamba nga lino liva ku Kibuuka Omumbaale, bwe yajja mu Buganda okulwana n’Abanyoro. Bwe yali yaakatuuka, omwana Mubiru kwe kumwetikkirako omugugu gwe yajja nagwo, wano Kibuuka kwe kumutuuma Ntanda kubanga yeetikka entanda ye\nLya ba Mpologoma. Lyava ku jjajja w’Abempologoma Ssebuganda eyatta empologoma bbiri n’omuggo nga bali e Lwadda. Bwe yadda eka kitaawe n’akwata omuggo n’agamba nti ‘Guno omuggo luwaga’, we waava erinnya Luwaga Kigambibwa nti omuggo bwe yagussa wansi ne gufuuka olusozi oluyitibwa Luwaga. Noolwekyo Luwaga kitegeeza omuntu omuzira.\nLinnya lya Mmamba kyokka n’Abendiga balituuma. Lino liva ku mwana wa Ssebawutu owookusatu eyayitibwanga Kijjambu eyaweebwa omulimu gw’okukuuma effumu lya Kibuuka Omumbaale eriyitibwa Kababembe olwo n’aye n’atandika okuyitibwa Ssekabembe ekitegeeza omukuumi w’omuggo. Ssekabembe lituumibwa n’Abendiga era omuwala ayitibwa Nakabembe.\nLino linnya lya Bantalaganya naye nga baaliggya ku mbwa ya Kabaka eyitibwa Mukooza abentalaganya gye balabirira. Oyinza okugamba nti Mukooza litegeeza mbwa ya Kabaka.\nLino lituumibwa Abemmamba n’Aboolugave. Lyava ku mwana ow’emmamba eyali ayitibwa Ssekibumba, eyajooganga banne, olwo Kibuuka Omumbaale bwe yamulaba kwe kumutuuma Jjooga eritegeeza omuntu omujoozi.\nLino ly’abeddira Embogo nga lyava ku jjajjaabwe Kayanja eyayamba muzzukuluwe Makumbi okunoonya embazzi eyali emubuzeeko. Kayanja yayokya oluyiira ensiko eveewo basobole okulaba embazzi. Kuno kwe kwava okumuyita Kayiira eritegeeza omuntu ayokya empiira.\nLinnya lya Mmamba nga lyava ku lutalo lwa Kibuuka Omumbaale n’Abanyoro. Bwe baali balwana, omwana Ssembajjwe kwe kuzuula Omunyoro eyali yeekwese ku kyalo. Wano we yava ne bamutuuma Kizuula.\nErinnya lino lya Bambogo nga lyatandikira ku Ssekabaka Kimera. Kimera bwe yali ajja okulya Obuganda, muzzukulu wa Kayiira ayitibwa Kipimpini ye yamwetikkira enkumbi kwe kumutuuma Makumbi eritegeeza omwetissi w’enkumbi.\nLinnya lya Mmamba nga baaliggya ku mwana waabwe eyaleetera Kibuuka Omumbaale omwenge ogulimu enkanja.\nLinnya lya Bambogo nga baaliggya ku ngabo ya Kabaka gye basitula eyitibwa Kaamaanyi.\nLinnya lya Mmamba nga baaliggya ku lusozi Ttonda olusangibwa e Mpigi. Ku lusozi luno Kibuuka Omumbaale kwe yasisinkana omukongozzi wa Lubaale Katonda, olusozi n’alutuuma Butonda kyokka abantu ne balisalako ne baluyita Ttonda eritegeeza omutonzi.\nLino linnya ly’abawala mu Ngabi Ennyunga. Liva ku muwala wa Mutaawe (Mutaawe ye jjajja w’Abengabi Ennyunga) eyagenda n’ayunga ente ya Kabaka Kintu eyali emenyese. Ente yawona n’eddamu n’etambula. Wano we wava erinnya Nakyondwa n’omulenzi Ssekyondwa. Amannya gano gategeeza muyunzi.\nOno yeddira Mpeewo ng’erinnya lino lyajja ku Ssekabaka Mutebi I . Mutebi yaddira mutabani wa Kiggye Sseryazi Ssebbaale n’amuwa obukulu Obwakibaale nga bw’agamba nto ono y’alina akamwa akasalira Kabaka omusango. Wano we wava erinnya Ssekamwa nga litegeeza omuntu ow’akamwa akoogi akatatya banene nga Kabaka.\nBano baba beddira Ngeye. Jjajja w’Abengeye ayitibwa Bakazirwendo Ssemmandwa yalina omwanawe Kyesimba eyabeeranga e Busujju ng’ono ye yawonyanga Kabaka omusujja kye baava bamutuuma Kasujja. Kasujja litegeeza omusawo w’omusujja. Ssessanga: Bano baba beddira Njovu. Erinnya lyatandika ku Kabaka Kintu anti ono bwe yali ajja okulya Obuganda, jjajja w’Abenjovu ye yajja akutte essanga lya Kintu kwe kumutuuma Ssessanga. Okunyweza erinnya lino, Abenjovu be bakuuma essanga erikuuma Obuganda. Noolwekyo Ssessanga litegeeza mukuumi w’essanga lya Kabaka.\nBUKOMEKO NE NABUKOMEKO:\nGano mannya ga&nb


Bukedde Online - Palamenti etadde gav't ku nninga ku kusuubiza okubunyisa amasanyalaze mu Buganda\nPalamenti etadde gav't ku nninga ku kusuubiza okubunyisa amasanyalaze mu Buganda\nMinisita Nantaba yakyasibye omusango ku bya...\nGav't etadde amateeka amakakali ku kulima...\nAKAKIIKO ka palamenti akalondoola ebisuubizo bya gavumenti katadde gavumenti ku nninga olw’okulemererwa okutuukiriza ekisuubizo ky’okutuusa amasanyalaze mu bitundu bya Buganda ebiwerako kyokka ne bitatuukirizibwa.\nBaatandikidde mu disitulikiti y’e Mubende gavumenti gye yasuubiza okutwala amasanyalaze e Madudu, Butoloogo, Kalonga, Kyenda,Kattabalanga,n’ebitebe by’amaggombolola Kitumbi n’e Makokoto.\nKyokka okusinziira ku lipooti eyafulumiziddwa akakiiko ka palamenti akalondoola ebisuubizo bya gavumenti akakulirirwa omubaka Kaps Hassan Fungaroo ekisuubizo kino ekyakolebwa gavumenti emyaka egisoba mu musanvu egiyise kyokka tekituukirizibwanga.\nMu disitulikiti y’e Kasanda kyazuuliddwa nti gavumenti yasuubizza okutwala amasanyalaze e Kasambya , Nakasagga okutuuka e Kisugu.\nEra kyasuubizibwa nti gagenda kuggyibwa e Kasanda okutwalibwa e Kikandwa mu ggombolola y’e Kalwana.Kyokka kyazuuliddwa nti amasanyalaze gagyibwa e Kasanda okutwalibwa e Bukuya kyokka ng’ebitundu okuli Kikandwa, Nakasaga ne Kisugu tegatuukayo.\nE Mityana ab’akakiiko baazudde nti mu 2009 gavumenti yasuubiza okutwala amasanyalaze mu bitundu okuli ; Kikonge - Bongole, Kikonge - Kalama, Wabiyinya -\nKatoogo - Sande, Kitongo – Buluma. Kyokka ababaka ne balaga okwenyamira nti wayise emyaka munaana ng’ekisuubizo kino tekituukirizibwa ne bagamba nti eby’okugatwalayo birabika ng’ebyakoma ku mimwa.\nE Nakaseke , akakiiko kaazudde nti gavumenti yasuubiza okutwala amasanyalaze mu bitundu nga Kikyusa mu gombolola y’e Semuto n’e Naluvule mu ggombolola y’e Kapeeka.\nAte nti mu 2013 waliwo okusuubiza okuggya amasanyalaze e Ngoma okugenda mu bitundu nga Wakya - Bange - Bugambakimu -Kijebejo - Namirali - Kito - Namirembe - Bukakala - Kawoomya - Kufu -Kaloke - Kikubampanga - Nakatandagira - Mawalwa - Semuto - Kikondo - Lu1e.\nPulezidenti Museveni asuubizza abasomesa omusaala omusava\nGavt. eggye enta mu kuzimba ebbibiro ly'amasannyalaze ku biyiriro bya Uhuru\nAbabaka bawabudde ku by'okubunyisa amasannyalaze\nGav't ewadde nsalessale ku bbeeyi ya seminti eyekanamye\nAbalwanyisa gav't yange mbalekedde Katonda - Museveni


Engeri gy’ozuula mekaapu egendera ku lususu lwo\nABAWALA bangi balungi naye nga tebeezuulanga nti Katonda yabawunda yeegendereza. Lauia Bint Sayidi 23, ow’e Salaama ng’akola gwa kuyooyoota bakyala ng’asiiga mekaapu agamba nti mekaapu kye kintu ky’atasuulirira kuba amwongerako okulabika obulungi. Bino yabinnyonnyodde LAWRENCE MUKASA\nAbawala oluusi balemwa okwezuula ne bawunzika nga beeyonoonye. Nze okuva lwe nakimanya nti ndi muwala mulungi, nfuba okulaba nti obulungi bwange tebuneeyoleka ku mikolo wokka.\nOmuwala bw’ayiga okufa ku lususu lwe ne kiraasi ye erinnya. Okukuuma olususu lwange nga lwaka ndusiiga ka kuliimu ka ‘Markalic cream’ ne woyiro waakwo nga bino byonna mbigula 350,000/- okuva e London oba oluuusi mu Nakumat.\nBino binnyamba okucamula olususu lwange ne lwongera okutangaala, ate nga bigobamu n’enkanyanya n’endwadde z’ensusu endala, akasusu ne kabeera ng’aka bbebi.\nMekaapu naye simusuulirira era ffeesi yange ngiwa obudde okugiyooyoota. Ate engeri gyendi omukugu mu bya mekaapu, nange nteekwa okwekolako okwongera okusikiriza bakasitoma. Omuntu yenna bw’aba alonda mekaapu kirungi ne yeewala oyo akulukuta.\nEkimu ku bika nze bye nettanira kyekya Mac. Ono takulukuta ate alabisa bulungi omuntu ng’amwesiize. Ekisinga obukulu kwe kufuna ekika ekigendera ku lususu lwo.\nKino okifuna ng’osoose okweyisaako ku lususu lw’oku mikono okuzuulira ddala langi ekugenderako.\nBw’olaba ng’ayingira bulungi munda mu lususu olwo aba ajja kukugenderako.\nBint Sayidi mu mpale za jjiini z’asinga okwettanira.\nEkisige nakyo nfuna omukugu akikomola n’akyenkanyankanya bulungi, olwo ne ndyoka nkisiigako ekkalaamu okusinziira ku langi z’engoye ze mba ηηenda okwambala. Ku mimwa nsiigako lipusitiiki wa langi ezisukka mwemu.\nOkugeza bwe nsookako emmyuufu olwo ku ngulu nzizaako ppinki olwo ne nnyongera okwaka.\nEbintu bye nkozesa mu kwewunda mbigula 500,000/-, wabula bisobola okummazaako omwaka mulamba n’emusobyo. Ebintu ebirala ebikuumira Sayid ku mulembe mulimu;\nOmuwala ng’otambula n’omulembe oteekwa okuba nga wettanira okuvumbula. Nze nfuba okunoonyereza ku bika by’enviiri ebimeruka buli lunaku era ne nfuba okulaba nti mbyettanira.\nEkirungi nti buli musono gunnyumira wabula ntera kusiba Braids, Penso omunene, Chrochetes n’ebirala mu langi okusingira ddala enzirugavu.\nEnviiri nzisibira ku William Street mu Kampala ew’omukyala gwe bayita Jackie era nga nzisibira wakati wa 150,000/- ne 200,000/- okusinziira ku nkyemba njagadde okusiba.\nEngeri gyendi mweru ate nga n’omubiri gwange mutono, engoye eziraga amagulu nazeenenya, kubanga oluusi teganyumira mu misono gino, ate nga n’eddiini yange tekkiriza kwambala bimpi.\nKyenva ntera okwambala empale empanvu n’ebiteeteeyi ebiwanvu ebibikka omubiri gwange.\nEnviiri nazo tazisuulirira.\nEmpale nzigula wakati wa 20,000/- ne 30,000/- ate bbulawuzi nzigula wakati wa 15,000/- ne 20,000/-, olwo ebiteeteeyi ne mbigula okutandikira ku 80,000/- n’okudda waggulu. Nnina edduuka mu Kampala gye ntera okugula bye nnyambala.\nSaagala nnyo kukaluubiriza mubiri gwange kyenva sambala ngatto za bukondo buwanvu kubanga bw’ozambala oteekwa okuba omwegendereza ng’otambula.\nNsinga kwambala engatto za fulaati ne kanvaasi kuba buno tebutawaanya ate nga bwangu okwambala n’okukoleramu emirimu. Engatto zigula wakati wa 30,000/- ne 50,000/- ew’omukyala gwe bayita Sasha ku Capital Center mu Kampala.\nSirina kya njawulo kye ndya okukuuma sayizi kubanga ndya emmere yonna. Ekirala kye nagaana kwe kulumya omubiri gwange nga nsiiba enjala nsobole okukogga.\nMpozzi olw’olumu ηηendako mu jjiimu ne mikwano gyange ate nga ne ovakkedo tatera kubula ku mmere yange ne bwe kiba ekyenkya.\nNg’omuwala atambula n’omulembe ate nga nkola kya kuyooyoota bawala bannange, nteekwa okubeera ekyokulabirako eri bakasitoma bange.\nEnjala kintu kikulu nnyo ku ndabika y’omuwala, nze ku zange nsiigako cutekisi era ng’ono mukyusa buli luvannyuma lwa wiiki ne nteekako omulala ate nga n’engalo zange nzikuuma nga nnyonjo era nga zino nsiigira 20,000/- buli lwemba nsiize.


Bukedde Online - Bamukutte n'ebiso ebibunye omusaayi\nBamukutte n'ebiso ebibunye omusaayi\nINZIKURU: Anaawonya Uganda ekikwa mu Olympics?\nPOLIISI egudde ku kibondo ky’ababbi e Nakulabye omu ku bo n’emusanga n’ebijambiya n’ennyondo ebiriko omusaayi nga kirabika babadde bamala kutemula abamu ku bantu be babba.\nWilson Tusemererwe ye yakwatiddwa n’ebijambiya bino n’ennyondo mu nnyumba mw’abadde asula n’emisumeeni gye babadde bakozesa okusala kkufulu. Baamukutte ne Abubakar Ssemwogerere wabula omulala ategeerekeseeko erya Ronnie ye yabuuse ekikomera n’adduka.\nSteven Kalema atwala ebyokwerinda mu zooni 6 e Nakulabye yategeezezza nti baabadde balawuna ne banne ku ssaawa 10:00 ekiro ne balaba bodaboda ng’ereeta omukazi eyabadde alina omufaliso ne kkeesi ate mu kiseera kye kimu omutuuze n’amukubira essimu nti bamubbye ebintu mu nnyumba.\n“Twagenze okutuuka ku nnyumba ya Tusemererwe ng’omufaliso guli ku mulyango ne tuyita poliisi eyakuumye ekifo okutuusa obudde okukya ne tutandika okwaza ennyumba mwe tukwatidde ebintu ebirala ebibbe,” Kalema bwe yannyonnyodde.\nBino byabaddewo mu kiro ekyakeesezza Olwokutaano wabula obudde olwakedde abantu ne batandika okukung’aana olwo abamu ne basonga ku bintu byabwe bye baasanze ewa Tusemererwe okuli ne baliraanwa be abapangisa ku nnyumba eziri mu kikomera mwennyini mw’abadde asula.\nEbintu bye baakwatiddeyo kwabaddeko: emifaliso, leediyo, tivvi, DVD, firiigi, kabada n’ebirala wabula Tusemererwe yeewozezzaako nti ye tabibba wabula abigula buguzi ku bantu beyamenye okuli n’erinnya lya Isma abatuuze gwe balumiriza nti mubbi walulango.\nAtwala poliisi y’e Nakulabye, Muhammed Kirumira yategeezezza nti omwezi oguwedde Tusemererwe baamukutte n’ebintu ebibbe ne bamutwala mu kkooti ku LDC e Makerere wabula babbi banne ne bamweyimirira era olwakomyewo n’atandikira we yakoma.\nTusemererwe abadde apangisa ebisenge bisatu ebinene ku nnyumba y’omugenzi Faaza Kasole eri ku nsalo ya zooni 6 ne zooni 8 e Nakualabye esangibwa mu kikomera munda mw’abadde asula ne Ronnie.\nBamukutte n’ebiso ebibunye omusaayi\nZino ennyumba ziri mu Kampala?\nAbâ€™omu Kisenyi baloopye KCC\nAmataba gasse 2


Okubikkulirwa 3 | Bayibuli ey'Oku Mukutu Gwaffe Ogwa Intaneeti | New World Translation\nObubaka eri Saadi (1-6), eri Firaderufiya (7-13), eri Lawodikiya (14-22)\n3 “Malayika ow’omu kibiina ky’e Saadi muwandiikire nti: Oyo alina emyoyo gya Katonda omusanvu+ n’emmunyeenye omusanvu agamba bw’ati:+ ‘Mmanyi ebikolwa byo, nti omanyiddwa nti oli mulamu naye oli mufu.+ 2 Tunula,+ era onyweze ebintu ebisigadde ebibadde bigenda okufa, kubanga nkizudde nti tewamaliriza mulimu Katonda wange gw’ayagala okole. 3 N’olwekyo, weeyongere okulowooza ku* ekyo kye wafuna ne kye wawulira, okikuumenga era weenenye.+ Bw’otazuukuka nja kujja ng’omubbi,+ era tojja kumanya kiseera kye nnajjiramu gy’oli.+ 4 “‘Naye olinayo abantu batonotono* mu Saadi abataayonoona byambalo byabwe,+ era balitambula nange nga bambadde ebyambalo ebyeru+ kubanga ekyo kibagwanira. 5 Oyo awangula+ alyambazibwa ebyambalo ebyeru;+ era erinnya lye siririggya* mu kitabo eky’obulamu,+ naye ndyatula erinnya lye mu maaso ga Kitange ne mu maaso ga bamalayika be.+ 6 Oyo alina okutu awulire omwoyo kye gugamba ebibiina.’ 7 “Malayika ow’omu kibiina ky’e Firaderufiya muwandiikire nti: Omutukuvu+ era ow’amazima,+ alina ekisumuluzo kya Dawudi,+ aggulawo ne wataba ayinza kuggalawo era aggalawo ne wataba ayinza kuggulawo, agamba bw’ati: 8 ‘Mmanyi ebikolwa byo—laba! nkugguliddewo oluggi+ omuntu yenna lw’atayinza kuggalawo. Era nkimanyi nti olina amaanyi matono, era wanywerera ku kigambo kyange era wali mwesigwa eri erinnya lyange. 9 Laba! abo abava mu kkuŋŋaaniro lya Sitaani abeeyita Abayudaaya so nga si Bayudaaya+ naye nga balimba,—laba ndibaleeta ne bavunnama mu maaso g’ebigere byo era ndibasobozesa okukimanya nti nkwagala. 10 Olw’okuba wakuuma ekigambo ekikwata ku bugumiikiriza bwange,*+ nange ndikukuuma mu kiseera eky’okugezesebwa+ ekijja okutuuka ku nsi yonna, okugezesa abo abagibeerako. 11 Nzija mangu.+ Nyweza ky’olina waleme kubaawo n’omu atwala engule yo.+ 12 “‘Oyo awangula—ndimufuula empagi mu yeekaalu ya Katonda wange era taligifulumamu nate, era ndimuwandiikako erinnya lya Katonda wange+ n’erinnya ly’ekibuga kya Katonda wange, Yerusaalemi Ekiggya+ ekikka okuva mu ggulu ewa Katonda wange, n’erinnya lyange eppya.+ 13 Oyo alina okutu awulire omwoyo kye gugamba ebibiina.’ 14 “Malayika ow’omu kibiina ky’e Lawodikiya+ muwandiikire nti: Oyo ayitibwa Amiina,+ omujulirwa+ omwesigwa era ow’amazima,+ omubereberye w’ebitonde bya Katonda, agamba bw’ati:+ 15 ‘Mmanyi ebikolwa byo, nti tonnyogoga era toyokya. Waakiri wandibadde onnyogoga oba ng’oyokya. 16 N’olwekyo, olw’okuba oli wa kibuguumirize+ nga toyokya era nga tonnyogoga,+ ŋŋenda kukusesema. 17 Kubanga ogamba nti: “Ndi mugagga,+ nfunye eby’obugagga era seetaaga kintu kyonna,” naye tokimanyi nti oli munaku, asaasirwa, omwavu, omuzibe w’amaaso, era ali obwereere. 18 Nkuwa amagezi onguleko zzaabu alongooseddwa mu muliro ofuuke mugagga, era onguleko n’ebyambalo ebyeru obyambale abalala baleme kukulaba nti oli bukunya,+ n’oswala, era onguleko n’eddagala ly’okuteeka ku maaso+ osobole okulaba.+ 19 “‘Abo bonna be njagala mbanenya era mbakangavvula.+ N’olwekyo, beera munyiikivu era weenenye.+ 20 Laba! Nnyimiridde ku luggi nkonkona. Omuntu yenna bw’awulira eddoboozi lyange n’aggulawo, nja kuyingira mu nnyumba ye ndye naye eky’ekiro era naye akirye nange. 21 Oyo awangula+ ndimukkiriza okutuula nange ku ntebe yange ey’obwakabaka,+ nga nange bwe nnawangula ne ntuula wamu+ ne Kitange ku ntebe ye ey’obwakabaka. 22 Oyo alina okutu awulire omwoyo kye gugamba ebibiina.’”\n^ Oba, “jjukira.”\n^ Obut., “amannya matonotono.”\n^ Oba, “siririsangula.”\n^ Era kiyinza okuvvuunulwa, “wagoberera ekyokulabirako kyange eky’obugumiikiriza.”


Bukedde Online - Abaawambye Namayanja basindikidde abazadde obubaka obukambwe\nAbaawambye Namayanja basindikidde abazadde obubaka obukambwe\nOw'emyaka 15 alumirizza Ssengaawe okumufum...\nOBUNKENKE bweyongedde mu ggwanga naddala mu bawala olw’ebikolwa eby’okubawamba n’okutemulwa ebitasalako. E Njeru mu Buikwe omuwala gwe baawambye abamulina batandise okuweereza abazadde obubaka obukambwe.\nOmuwala omuwambe Namayanja\nBaabategeezezza nti, batandise okumutulugunya kyokka babalabula okukuuma obubaka buno nga bwa kyama poliisi ereme kumanya singa bakikola omuwala bagenda kumutta!\nMary Namayanja 19, muyizi mu S3 ku ssomero lya Amazima School.\nYawambiddwa abantu abatannategeerekeka ku Lwokuna akawungeezi. Ku ssaawa 10:00 ez’olweggulo yava awaka nga maama we Grace Namusisi amutumye okugenda okutunga engatto mu maduuka e Buziika wabula wakati mu kkubo yalinnye bodaboda eyamwolekezza e Nakibizzi.\nAbeng'anda za Namayanja be tusanze mu maziga bagamba nti, owa bodaboda Yazid Kisira eyamuvuze ye yabategeezezza nti yamuvuze n'amutwala e Nakibizzi.\nAbehhanda bagamba nti abalina Namayanja baatandise okubasindikira obubaka ku ssaawa nga 3:00 ez'ekiro nti, bawambye omuwala ono kyokka akyali bulungi.\nKeneth Kisekka mwannyina wa Namayanja agamba nti, ku Lwokutaano ku makya bazzeemu okuweereza obubaka ku ssimu nga bamutegeeza nti, mwannyina asibiddwa akandooya era ne bamulabula obutagezaako kuloopa ku poliisi.\nTutuuseeko ku kyalo Butema mu maka awazaalibwa Namayanja maama we Grace Namayanja ye tusanze azirise ng’atwalibwa mu ddwaaliro.\nSsentebe w’ekyalo Bwire Livingstone agamba nti, beeraliikirivu era essuubi ly’okusanga omuntu waabwe libali mu poliisi.\nAbatuuze basabye poliisi okwongera okunyweza ebyokwerinda kubanga eggwanga liri ku bunkenke.\nPoliisi yakutte owa bodaboda Yazid Kisira eyavuze omuwala ono okumutwala e Nakibizzi.\nOmwogezi wa poliisi mu kitundu kya Ssezibwa Hellen Butoto akakasizza okuwambibwa kw’omuwala ono n’ategeeza nga poliisi bw’etandise okunoonyereza. Asabye abazadde okwongera amaanyi mu kukuuma baana baabwe ennyo.\nMu kitundu kye kimu baawambye omuwala Briana Nalule ne bamutta mu bukambwe nga baamutungulamu eriiso limu n'ebbeere erimu ne balisalako.\nOno yava waka e Nakibizzi n’awambibwa mu ppaaka enkadde omulambo gwe ne gusuulibwa e Mutundwe mu Kabawo Zooni oluvannyuma lw’abatemu okupeeka bazadde be ensimbi ze batalina.\nAba FBI beekenenyezza emmunye za Kaweesi okuzuula abaamusse\nEbibuuzo 5 ebyandimaze eggobe mu kibya mu musango gwa Kaweesi ssinga biddibwamu\nEngeri meekaapu ne tekinologiya gye bikyusa endabika y'abakazi


Bukedde Online - Batongozza lipoota ku baana abatulugunyizibwa\nAkakiiko kaliwo kwonoona ssente - Minisita...\nISO eggudde mu kabinja akakolera abagagga...\nAdded 11th August 2018\nGAVUMENTI etongozza alipoota eraga nti omuwendo gw’abaana abatulugunyizibwa mu ggwanga gweyongedde, Hajat Janat Mukwaya, minisita w’ekikula ky’abantu n’alabula abaakola lipooti bakomye okukozesa ebifaananyi ebivvoola ekifaananyi ky’abaana n’eggwanga.\nOkuva ku ddyo; Bigirimaana, Nakiwala, Hajjat Mukwaya ne Dr. Mulenga nga batongoza lipoota.\nMukwaya olwakutte ekitabo kya lipooti n’abuuza lwaki eyakuba ekifaananyi ekiri ku ddiba ly’ekitabo teyasooka kulagira mwana n’alongoosa ennyindo mu kifo ky’okumukuba ekifaananyi ekimuswaza so nga kigenda kubeerawo obulamu bwe bwonna.\nOmukolo gwabadde ku Imperial Royal Hotel mu Kampala ku Lwokuna. Gavumenti ya Uganda okuyita mu minisitule y’ekikula ky’abantu, yatongozezza lipooti evudde mu kunoonyereza okwakoleddwa ebitongole bya Gavumenti eby’enjawulo n’abagabi b’obuyambi.\nOkutulugunyizibwa kuno kwayawuddwaamu emiteeko esatu, okuli okukabasanyizibwa, okukuba omwana n’afuna obuvune ku mubiri oba okutulugunyizibwa mu birowooza omwana n’afuna okweraliikirira oba okwennyamira buli kiseera.\nOkunoonyereza kulaga nti obugwanjuba bwa Uganda ky’ekitundu ekisinze okuvaamu abaana abatulugunyizibwa. Uganda yonna ku bantu abakulu bana b’osanga, abasatu babeera baafuna okutulugunyizibwa okw’enjawulo mu buto.\nAbantu basatu b’osanga kubeerako omu nga yayita mu kutulugunyizibwa waakiri ebika bibiri ku biragiddwa waggulu.\nNg’oggyeeko Gvumenti ya Uganda, okunoonyereza kwawagiddwa ebitongole n’ebibiina ebigaba obuyambi okuli USAID, U.S. Centers for Disease Control and Prevention (CDC) ne UNICEF nga kwakoleddwa okwetoloola Uganda yonna.\nOmubaka wa Amerika mu Uganda Deborah R. Malac yategeezezza nti, ekisinga okuluma kwe kulaba nti omwana abeera atulugunyiziddwa ate bamuteekako olukongoolo n’ayongera okwekyawa.\nYagambye nti abantu bonna tebasaana kuwuliriza buwuliriza abaana abatulugunyiziddwa wabula basaanye okuloopa ebikolwa ebyo mu b‘obuyinza.\nMalac yakiggumizza nti Amerika yaakugenda mu maaso n’okuwagira enteekateeka za Uganda mu kulwanirira eddembe ly’abaana.\nYasabye nti ebizuuliddwa mu kunoonyereza kati bisaana babiggye mu bigambo batandike okubiteeka mu nkola.\nMinisita omubeezi ow’abavubuka n’abaana Florence Nakiwala Kiyingi yagambye nti waakugenda mu maaso ng’ateeka mu nkola ekiragiro kya Gavumenti okuggala amaka gonna ageefudde nti galabirira abaana so nga mu butuufu babatulugunya.\nAkiikirira Unicef mu Uganda, Dr. Doreen Mulenga yategeezezza nti ebyazuuliddwa byeraliikiriza.


Bukedde Online - Kabula kata embeera y'omuggalo okutwawula ne mukazi wange\nKabula kata embeera y'omuggalo okutwawula ne mukazi wange\nOmukyalo anyooma sayizi yange\nAdded 30th July 2020\nOMUKWANO bwe gubulamu okukkaanya gubeera muzibu era kiba kizibu omukwano bwegutyo okuwangaala. Nze Abas Mwebe, mbeera Kabowa mu Lubaga. Bwe nnanoonya omukwano, omwagalwa namusanga wano mu Kampala wadde nga bamuzaala Ibanda.\nOlw'okuba yali abeera ne bazadde be, namutokotera ebbanga okutuusa lwe nnamuwangula omutima era ne tubeera ffembi. Omuggalo gwagenda okubaawo nga mukyala wange yaakasumulukuka era nga nnakawere wa mwezi gumu.\nTwasanga okusoomoozebwa kwa maanyi era n'atuuka n'ekiseera ne yeecanga ng'ayagala kugenda waabwe kyokka ng'entambula esibiddwa nga talina ngeri yonna gy'ayinza kutuukayo kuba wala.\nEkyannyamba mu kiseera kino be bantu b'ewaabwe abaamugumya asigale kubanga embeera yali yaakuggwawo ekiseera kyonna.\nEkirala kwe kuba nti nnali nakyala ewaabwe kale nga bammanyi bulungi era kyannyamba obutandekaawo. Ekirala mukyala wange namutuuza ne mubuulira embeera nga bwe yali etambula era ensonga n'agitegeera osanga nakyo kyamuwaliriza okusigala.\nNkubiriza abavubuka bonna okufuba okulaba nga bagenda mu bazadde b'abaagalwa baabwe ne bwe babeera nga tebalina nnyo kye batutte naye waakiri babamanye kubanga nze kyannyamba.\nOluusi kasita olindiriza okukyala ewaabwe w'omukazi oyinza okwekanga nga bikulemeredde.\nAbacongo babakwatidde mu bbaasi nga bayingira Uganda\nEmbiranye ku kifo ky'obwapulezidenti mu kalulu ka 2021: Okunoonyereza kulaze Museveni, Bobi ne Besigye bwe bayimiridde\nArrizabalaga takyayala mu Chelsea\nIbanda bw'okkiriza okweyanjula nkuweerawo abalongo


Bukedde Online - Eyeeyita maneja w'omuyimbi Sheebah n'aggya ku bantu ssente bamukutte\nEyeeyita maneja w'omuyimbi Sheebah n'aggya ku bantu ssente bamukutte\nKatikkiro agenze mu Amerika kusisinkana Bannayuganda abakolerayo\nBukedde olupapula lweyongedde amaanyi: Lut...\nOMUVUBUKA abadde yeeyita maneja w’omuyimbi Sheebah Karungi n'anyaga abantu gamunyukidde ku poliisi.\nCharles Kazibwe olumu nga yeeyita Ranks y’akwatiddwa ku poliisi ya CPS mu Kampala nga kigambibwa aliko ab’amabbaala ag’enjawulo mu Kampala n’emiriraano b'azze aggyako ssente mu lukujjukujju ng’abalimba nga bw’ali maneja wa Sheebah n’agattako n’okubawa lisiiti mu mannya ga ‘Team No Sleep’ ng’abasuubizza okumuleeta okuyimba ku mikolo gyabwe n’ebivvulu.\nSheebah (wakati) ng'akola sitatimenti ku CPS mu Kampala\nKazibwe okukwatibwa kyaddiridde okusaba aba Club Zodiac Lounge & Grill eyadda awaali Steak-out emitwalo 90 ng’abasuubizza okuleeta Sheebah okuyimba ku 29/May/ 2015, olunaku ekifo kino lwe kigenda okuggulwawo mu butongole ne bamuwaako 250,000/- bbalansi yabadde wa kumufuna ku lunaku lw’omukolo.\nOmu ku bawala abaalumirizza okufunira Sheebah emirimu gy'okuyimba ng'ali ku Poliisi\nWabula bano baasobeddwa ate bwe baalabye ekipande ku mukutu gwa Sheebah ogwa Face book ekiraga nga bw’alina ekivvulu ne Pallaso ku lunaku lwe lumu (29/May/ 2015) e Cairo mu Egypt, baatandikiddewo okunoonya Kazibwe nga bayita mu katego k'okumuwa ddiiru endala baasobodde okumukwata ne bamutwala ku CPS kyokka okutuukayo nga n’aba Victoria Club e Kireka bamunoonya ku misango gye gimu. Kalibba Ssaka.\nEzimu ku liisiti Kazibwe z'abadde akolera ba maneja b'amabbaala oluvannyuma lw'okumusasula ssente\nSaaka Kalibbala, maneja wa Victoria Club yategeezezza nti nga 10/4/2015 yawa Kazibwe emitwalo 40 ku kakadde akamu ke yali asabye okubaleetera Sheebah olwo bbalansi amufune ku lunaku lw’okuyimba kyokka ono teyalabikako abadigize ne bonoona ebintu by’omubbaala nga babalanga okubalimba omuyimbi n'atayimba.\nKazibwe yalemeddeko nti y’omu ku bayamba Sheebah okuddukanya emirimu era talina ssente z’akwata nga Sheebah tamanyi kubanga y'amutuma wabula Sheebah eyabadde n’omuyambi wa maneja we, Dirisa Bukenya yeegaanye okuba n’enkolagana ne Kazibwe, kwe kulaga lisiti bbo gye bagamba nti y’entuufu ey'ekibiina era Sheebah gy'akozesa ng’eriko ‘Team No Sleep Management’ .\nOmuyimbi Sheebah Karungi ng'alya mu ndago gye buvuddeko. Ebifaananyi bya Martin Ndijjo\nWabula oluvannyuma lwa poliisi okumukunya Kazibwe yatandise okwogera ebitakwatagana abapoliisi ne basalawo okumuzzaayo mu kaduukulu ng’okunoonyereza bwe kugenda mu maaso.\nOmwogezi wa poliisi mu Kampala n’emiriraano, Patrick Onyango yategeezezza nti Kazibwe yagguddwako omusango gw’okufuna ssente mu lukujjukujju oguli ku fayiro nnamba CRB 4416/2015 era we baamukwatidde ng’alina ddiru ya 650,000/- gy’agezaako okukutula n’aba Muzanzi Club ku muyimbi y'omu Sheebah.\nEyeeyita maneja w''omuyimbi Sheebah n''aggya ku bantu ssente bamukutte\nEyafumise owa bodaboda abbe pikipiki bamwokezza


KU LW’OMUKAAGA nga Apuli 25, 2015, musisi ow’amaanyi yayita mu Nepal, era abantu abasukka mu 8,500 be baafa. Ako ke katyabaga akyasinzeeyo okufiiramu abantu abangi mu Nepal. Amayumba agasukka mu 500,000 gaasaanawo. Mu kiseera ekyo mu Nepal mwalimu Abajulirwa ba Yakuwa nga 2,200 era abasinga obungi ku bo baali babeera mu bitundu ebyakosebwa ennyo musisi. Eky’ennaku, omu ku Bajulirwa ba Yakuwa n’abaana be ababiri baafa.\nOmujulirwa wa Yakuwa ayitibwa Michelle yagamba nti: “Mu kiseera musisi oyo we yayitira, Abajulirwa ba Yakuwa abasinga obungi ababeera mu bitundu ebyasinga okukosebwa baali mu nkuŋŋaana. Singa musisi oyo yayita bali waka, bangi ku bo bandikoseddwa nnyo.” Lwaki abo abaali mu nkuŋŋaana tebaakosebwa nnyo? Ekyo kiri kityo kubanga Ebizimbe by’Obwakabaka bizimbibwa bulungi.\nEbizimbe by’Obwakabaka mu Nepal bizimbibwa nga bisobola okugumira musisi. Ow’oluganda Man Bahadur, omu ku abo abakola ogw’okuzimba Ebizimbe by’Obwakabaka mu Nepal yagamba nti: “Bulijjo abantu batera okutubuuza ensonga lwaki tusima omusingi muwanvu era ne tuteekamu enkokoto nnyingi ne bwe kiba nti ebizimbe bye tuba tuzimba bitono. Naye kati tukiraba nti kya magezi okukola bwe tutyo.” Oluvannyuma lwa musisi oyo okuyita, ab’oluganda abalabirira omulimu gwaffe mu Nepal bakkiriza okubudamya abantu mu Bizimbe by’Obwakabaka. Abajulirwa ba Yakuwa awamu n’abantu abalala abaabudamira mu Bizimbe by’Obwakabaka baawulira ng’emitima gibakkakkanye.\nAbajulirwa ba Yakuwa n’abantu abalala baabudamira mu Bizimbe by’Obwakabaka\nAbakadde mu bibiina baatandikirawo okunoonya Abajulirwa ba Yakuwa abaali batamanyiddwaako mayitire. Omujulirwa wa Yakuwa ayitibwa Babita yagamba nti: “Abakadde baakola kyonna ekisoboka okukakasa nti ab’oluganda bonna bali mu mbeera nnungi. Mu butuufu baatulaga okwagala kungi.” Enkeera, oluvannyuma lwa musisi okuyita, ab’oluganda abasatu abali ku kakiiko akalabirira omulimu gw’Abajulirwa ba Yakuwa mu Nepal, awamu n’abalabirizi abakyalira ebibiina baatandika okukyalira ebibiina basobole okumanya ebyetaago by’ab’oluganda n’okuyamba ku bakadde.\nGary Breaux, okuva ku kitebe ekikulu eky’Abajulirwa ba Yakuwa yalambula abo abaali bakoseddwa\nNga wayise ennaku mukaaga oluvannyuma lwa musisi oyo okuyita, Gary Breaux ne mukyala we, abaweereza ku kitebe ekikulu eky’Abajulirwa ba Yakuwa mu Amerika, bajja mu Nepal. Reuben, omu ku b’oluganda abali ku kakiiko akalabirira omulimu gw’Abajulirwa ba Yakuwa mu Nepal yagamba nti: “Olw’okuba musisi yali agoyezza nnyo ekibuga Kathmandu, twali tetukakasa obanga Ow’oluganda Breaux anajja. Naye yali mumalirivu okujja era yajja! Abajulirwa ba Yakuwa mu Nepal baasanyuka nnyo okumulaba.”\n‘ENKOLAGANA YAFFE YEEYONGERA OKUNYWERA’\nSilas, aweereza ku ofiisi y’Abajulirwa ba Yakuwa mu Nepal yagamba nti: “Amasimu gaffe bwe gaatereera, ab’oluganda baatandikirawo okutukubira amasimu emisana n’ekiro! Abajulirwa ba Yakuwa okwetooloola ensi baakiraga nti batufaako nnyo. Wadde ng’abamu baayogeranga ennimi ze tutategeera, twakiraba nti baali batwagala nnyo era nti baali baagala okutuyamba.”\nAbajulirwa ba Yakuwa abasawo okuva mu Bulaaya baayamba abo abaali bakoseddwa\nOkumala ennaku eziwerako, Abajulirwa ba Yakuwa abatali bamu mu Nepal baaleeta emmere ku Bizimbe by’Obwakabaka okuyamba abo abaali bakoseddwa musisi. Ate era akakiiko akakola enteekateeka okuyamba abo ababa bagwiriddwako obutyabaga kaateekebwawo, era amangu ddala obuyambi bwatandika okutuuka okuva mu nsi, gamba nga Bangladesh, Buyindi, ne Japan. Oluvannyuma lw’ennaku ntono, Abajulirwa ba Yakuwa abasawo okuva mu Bulaaya baatuuka mu Nepal era bajjanjabira abantu mu Bizimbe by’Obwakabaka. Ng’oggyeeko okujjanjaba abantu, era baafuba nnyo okubabudaabuda.\nOmujulirwa wa Yakuwa ayitibwa Uttara yagamba nti: “Musisi oyo yali wa maanyi nnyo era yatukuba entiisa. Naye oluvannyuma twawulira ng’enkolagana gye tulina ne bakkiriza bannaffe yali yeeyongedde okunywera.” Musisi oyo teyakendeeza kwagala abantu ba Yakuwa kwe balina eri Yakuwa n’eri bakkiriza bannaabwe. Mu kifo ky’ekyo, okwagala kwabwe kweyongera okunywera.


Bukedde Online - Trump oba Clinton; Bombi bawera, abawagizi bali ku bunkenke\nTrump oba Clinton; Bombi bawera, abawagizi bali ku bunkenke\nKu bukadde bwa ddoola 100 Trump ze yasuubiza okussaawo, kigambibwa nti yakozesezza obukadde bwa ddoola 70 ssente endala ezisoba mu ddoola obukadde nga 200 ( mu za Uganda obuwumbi nga 700 ) yazifunye okuva mu bantu abaazimutonedde.\nClinto n'abawagizi be, mu Katono ye Trump\nEKYAFAAYO ekirala kikolebwa leero mu Amerika! Abalonzi obukadde 140 basalawo leero ani ku mukazi Hillary Rodham Clinton 69, ne nnaggagga Donald John Trump 70, agenda okudda mu bigere bya kadduggala Barack Hussein Obama II 54, nga Pulezidenti asinga amaanyi mu nsi yonna.\nEnjuyi zombi ziri ku bunkenke oluvannyuma lwa Trump okwongera okufunza nga balonda olwaleero. Emyaka munaana egiyise, nga November 4, 2008, Barack Obama yassaawo ekyafaayo ng’omuddugavu eyasooka mu byafaayo bya Amerika okulondebwa ku bwapulezidenti. Kati Hillary Clinton ne Donald Trump batunuuliddwa nabo okussaawo ekyafaayo.\nSinga Hillary Clinton awangula akalulu ng’abasinga bwe bakisuubira, agenda kussaawo ekyafaayo ng’omukazi asoose mu byafaayo bya Amerika okulya obwapulezidenti obw’ensi esinga amaanyi.\nMu ngeri y’emu ajja kuba akoze ekyafaayo ekirala eky’okufuuka Pulezidenti so nga ne bba Bill Clinton yali Pulezidenti w’eggwanga lino. Nnaggagga Trump n’amala awangula akalulu, agenda kussaawo ekyafaayo ng’omuntu akyasinze obukadde okulondebwa ku bwapulezidenti bwa Amerika.\nTrump ow’emyaka 70 n’emyezi musanvu anaaba amenyewo likoda ya Ronald Reagan eyalondebwa ku bwapulezidenti nga November 4, 1980 nga wa myaka 69 n’ennaku 349.\nOlwaleero y’entikko ya kampeyini ezimaze kumpi omwaka gumu n’ekitundu nga Hillary Clinton ne Trump basaggula akalulu mu masaza ga Amerika 50.\nHillary Clinton ye yasooka okulangirira mu butongole nga April 12, 2015 nga bwe yali asazeewo okwesogga olwokaano okuvuganya ku kaadi y’ekibiiba kya Democrats okwesimbawo ku bwapulezidenti wa Amerika.\nGuno gwali mulundi gwakubiri nga Hillary avuganya mu kamyufu ka Democrats nga yasooka mu 2007, Obama n’amuwangula.\nNga July 26, 2016, Clinton yalangirirwa mu butongole mu ttabamiriuka w’ekibiina kya Democrats n’assaawo ekyafaayo ng’omukazi eyasooka okusimbibwawo ekibiina ggaggadde ku bwapulezidenti.\nNnaggagga Trump yalangirira mu butongole nti waakuvuganya ku bwapulezidenti nga June 16, 2015 n’avuganya mu kamyufu k’ekibiina kya Republica okutuusa lwe yalangirirwa mu butongole nga Kandideeti w’ekibiina ekyo nga July 19, 2016. Era n’assaawo likodi y’okuyoola obululu obkuyasinze mu kamyufu k’ekibiina ekyo. Bombi, Trump ne Clinton bakubye kampeyini eza kaasammeeme okumala emyezi ena.\nKAMPEYINI ZIMAZEEWO OBUWUMBI 2,600\nHillary Clinton y’asinze okusaasaanya ssente mu kampeyini ng’omwezi gwa October 2016 we gwaggweereddeko yabadde yaakasaasaanya ddoola obukadde 556 (mu ssente za Uganda obuwumbi obusoba mu 1,946).\nNnaggagga Trump, omu ku basajja abasinga obugagga mu Amerika, yategeeza nga yaakalangirira nti agenda kwesimbawo nti waakukwata ku ssente ze ezibalirirwa mu buwumbi bwa ddoola nga buna ( eza Uganda 14,000) atooleko obukadde 100 (eza Uganda obuwumbi nga 350) azisse mu kampeyini ze.\nBombi Trump ne Clinton basaasaanyizza ensimbi ezisoba mu buwumbi 2,600 eza Uganda.\nCLINTON ALINA ENKIZO\nWe bwazibidde eggulo ng’okunoonyereza okuva mu balonzi kulaga nti Hillary Clinton akyalina enkizo ku Trump singa akalulu kakubwa kati. Okunoonyereza okwakoleddwa ekitongole ekya Bloomberg kwalaze nti Clinton yabadde alina obululu ebitundu 44 ku 100 nga Trump alina obululu ebitundu 41 ku 100.\nWabula ensiitaano ey’amaanyi wakati wa Clinton ne Trump eri mu masaza nnampawengwa 11; Colorado, Florida, Iowa, Michigan, Nevada, New Hampshire, North Carolina, Ohio, Pennsylvania, Virginia ne Wisconsin nga gano ge gagenda okusalawo ani anaawangula akalulu. Trump bw’aba waakuwangula Clinton, ateekwa okuwangula amasaza agasukka mu mwenda ku masazza 11 olwo agagatte ku masaza agamanyiddwa nti ga kibiina kya Repulican okuli; Nebraska, Missouri, Arkansas, Texas, Indiana, Mississippi, West Virginia n’amalala.\nNe Clinton bw’aba wakuwangula akalulu alina okuwangula amasaza agasukka mu mwenda ku masazza 11 ga nnampawengwa agagatte ku masaza agamanyiddwa nti ga Bannakibiina kya Democrats okuli California, New York, Rhode Island, Vermont, Washington, Deleware, Hawaii n’amalala olwo amegge Trump kyabugazi.\nWe bwazibidde eggulo nga Clinton aleebya Trump mu masaza ga nnampawengwa era ng’abawagizi ba Clinton batandise okucacanca nti bagenda mu White House. Clinton yabadde akulembedde mu masaza 5 agaliko ensitaano; Michigan, Virginia, Wisconsin, Maine, New Mexico nga Trump akulembedde mu ssaza limu lyokka Arizona Mu masaza munaana; Florida, Ohio, Nevada, North Carolina, Pennsylvania, Colorado, New Hampshire, Iowa embiranye yabadde y’amaanyi nnyo nga Trump ne Clinton , buli omu akyasobola okuwangula essaza eryo ku ssaawa esembayo.\nEnkambi ya Clinton yabadde afunyeemu ku buweerero, ekitongole kya FBI bwe kyalangiridde ku Ssande nti tekimunoonyerezaako era talina musango gwonna ku by’ekuusa n’amabaluwa aga Emali agasoba mu mitwalo mukaaga n’ekitundu ge yakukusa bwe yali Minisita wa Amerika ow’ensonga ezebweru Trump yayombye buyombi n’alumiriza aba FBI okwekobaana ne Clinton gwe yalumiriza nti mumenyi w’amateeka alina okusibwa. Lindirira enkya ebirala.\nBabayingizza mu magye


Bukedde Online - Laba byana biwala ebyanywa amata bwe byegiriisiza mu bbinu ly'emmotoka z'empaka\nEyali asoma obwafaaza alumbye Mbarara ekit...\nBw’oba otambula, osanga ebyana ebitambulira mu bibinja nga byesaze obugoye obukulengeza ‘waaka’ nga ‘n’ebithambi’ ebitukula obirengera nga teweetaaga kubuuza\nONOONYA ssanyu lya ku nsi, olina situleesi oba onoonya wa kuliira bulamu. Alina mmotoka ekisumuluzo, owa pikipiki gisambe naawe ow'ebigere nnoonya banno tugende mu mmotoka z'empaka.\nNg'oggyeeko okuba omuzannyo abawagizi gye bagenda okulaba n'okuwagira mmotoka z'empaka n'abavuzi baabwe, abavubuka baalifuula bbinu lyennyini gye bafuuyira ebbidde ng'eno ebidongo bwe bisindogoma wamu n'ebyana ebyakula ne biwola nga byesaze obuwero okwetala gy'obeera nti bali mu lumbe.\nWaliwo n'abagendayo kyokka bw'obabuuza ku by'emmotoka nga tabimanyi bali mu kutiguka. Ate bwe buwungeera ne nkulabira. Ebyana biwala ebyanywa amata byegiriisiza mu mmotoka z'empaka era mu zisembyeyo ezaabadde mu bitundu by'e Mbarara byaleese abasajja beenuguuna.\nAbawagizi aba buli kika omuli: abaana, abavubuka, abakadde, bataata ne bamaama, abagagga abavuga mmotoka ez'ebbeeyi n'abaavu aba ssapatu eno gy'obasanga.\nKyokka n'abawuulu babeerayo mu bungi nga banoonya zi ‘sure' soma ‘ssuwa' oba ‘win' soma wiini ekitegeeza nti emikisa gyabwe giri 90 ku 100 okufuna ababawa essanyu.\nBw'oba otambula, osanga ebyana ebitambulira mu bibinja nga byesaze obugoye obukulengeza ‘waaka' nga ‘n'ebithambi' ebitukula obirengera nga teweetaaga kubuuza.\nOmanya bumanya nti ye ssaawa okuliisa ku maaso nga bw'onyumirwa abavulumula mmotoka n'obukolomooni bwe bakola omuli okuweta amakoona ku sipiidi, sawuti, n'akafubutuko olwo abasajja abalina ebigambo byabwe nga n'ensawo zaabwe nsanyufu ne beeyogerako.\nEbbinu bwe lyeyongedde mu muzannyo guno, abategesi nabo ne bakyusaamu. Kati bagikolera ddala nga bizinensi mwe bayoola omusimbi. Waliwo n'empaka ezimu ze baguza bapulomoota abaziranga n'okuzitegeka ng'ebivvulu olw'ebirungo bye bateekamu.\nEbifananyi bya Ali Waswa ne Nicholas Kalyango\nStacia Mayanja amaze nakkiriza okufumbirwa omusajja gweyayise omufere okutaasa erinnya lya Golden Band\nSheikh akuutidde bba wa Stecia omupya okukola ennyo\nPoliisi ezinzeeko amaka ga bba wa Stecia lwa kufera ttaka


Bukedde Online - Aba LDU batandise okufeffetta\nAba LDU batandise okufeffetta\nBobi Wine teyenkana na Besigye - FDC\nBy'olina 0kukola okunyumirwa akaboozi akazuukukire...\nAMAGYE galeese enteekateeka ku baserikale abakuuma ebyalo byalo aba ‘LDU’ okusobola okugogola ebifo byonna mu Kampala ebisinga okubaamu abamenyi b’amateeka.\nMu ntegeka eno, aba LDU essira bagenda kuliteeka mu bifo okuli omwala gw’e Nakivubo, Paaka enkadde, empya, Arua Paaka, mu Kisenyi, ku Ssaawa ya Kkwiini, n’ebifo ebirala ebyenzigotta ebirimu abamenyi b’amateeka. Bano wabula emirimu gyabwe bagenda kugikkakkalabya nga baluhhamizibwa amagye ne Poliisi basobole obutava ku mulamwa.\nKu Lwokuna oluwedde, abatuuze b’e Luzira ne Kitintale mu munisipaali y’e Nakawa baanenyezza aba LDU olw’engeri gye baakuttemu omuwagizi w’omubaka wa Kyaddondo East, Robert Kyagulanyi ‘Bobi Wine’.\nOno baamukubye emiggo, ensambaggere era yawonedde watono n’okukubwa amasasi. Ayogerera amagye mu ggwanga Brig. Richard Karemire, yategeezezza Bukedde nti, balina essuubi lingi mu baserikale ba LDU okuggyako nti, engeri gye bakyali abapya ku mulimu, balina bye bakyabatendeka basobole okutereeza enkola y’emirimu gyabwe.\n“Tetusaanye kutunuulira nnyo nsobi zaabwe kubanga buli muntu yenna engeri gye yakolangamu mu ntandikwa si y’engeri gy’akolamu kati. Kino kitegeeza nti teri atuukiridde,” Karemire bwe yategeezezza. “Tugenda kulaba nga balongoosa empisa zaabwe n’enkola y’emirimu okusobola okuweereza obulungi Bannayuganda naddala abali mu Kampala n’emiriraano.\nEkirala LDU eri wansi waffe ng’amagye wabula mu kiseera kye kimu, bajja kuba bayambako ne Poliisi nga tuzze tukolera wamu nabo mu nsonga z’obutebenkevu,” Karemire bwe yayongeddeko.\nOmwogezi wa Poliisi mu Kampala n’emiriraano, Patrick Onyango, yategeezezza nti, baawaliriziddwa okuyimbula omuvubuka aba LDU gwe baakutte era nga tewali musango gwamugguddwaako.\nEbyo nga bikyali awo, aba LDU baakoze ebikwekweto mu Kampala, mu kiro ekyakeesezza Olwomukaaga ne Ssande. Baakutte abantu abawerako oluvannyuma ne bakwasibwa Poliisi ya CPS mu Kampala, gye bagguddwaako emisango egyekuusa ku kusangibwa n’enjaga n’ebiragalalagala ebirala.\nPoliisi egamba nti, nga bayambibwako aba LDU, baakugenda mu maaso n’okulawuna ebitundu by’ekibuga emisana n’ekiro okusobola okuffeffetta enfo z’abamenyi b’amateeka gye babadde beekukuma olwo Bannakampala bafune ku buwerero\nEast, Robert Kyagulanyi ‘Bobi Wine


Bukedde Online - Balaze obulippo Ssebuufu bw’ayolekedde mu kujulira\nAgambibwa okuwoowa Kenzo ne Rema abyegaanye\nMbalinze nkya ku Obligatto- Stabua Natooro\nOmukungu agobye ffamire ye mu muka n’awasizaamu omukazi omulala...\nMagogo bw'aba yalya enguzi tadda mu ntebe - Muwema\nBalaze obulippo Ssebuufu bw’ayolekedde mu kujulira\nAkasattiro ka bbomu ku nkambi e Bombo\nAdded 27th June 2019\nBANNAMATEEKA balaze obulippo omusuubuzi, Muhammad Ssebuufu owa Pine bw’ayolekedde mu kujulira bw’anaaba amaze okuweebwa ekibonerezo ky’okutta omuntu ku Mmande.\nKiddiridde omulamuzi Flavia Anglin Ssenoga okumusingisa omusango gw’okutta Donah Katusabe ng’ali ne banne abalala musanvu.\nMunnamateeka Erias Luyimbaazi Nalukoola yategeezezza nti mu mateeka omuntu yenna okusingibwa omusango gwa nnaggomola ng’ogwa Ssebuufu walina okubeerawo\nebintu ebikulu bina.\nEkisooka walina okubeerawo obukakafu nti omugenzi yattibwa era nga kino kirina kukakasibwa n’ebbaluwa z’abasawo abateekeddwa okwekebejja omulambo.\nOmufu alina okuba nga yattibwa mu bumenyi bw’amateeka. Waliwo omuntu lw’ayinza okuttibwa mu mateeka okugeza singa kkooti ebeera nga y’ewadde ekiragiro.\nOmuntu eyatta alina okuba nga yakikola mu bugenderevu nga yayagala okuggyawo obulamu bw’omulala.\nOmulamuzi alina okufuna obujulizi n’atasigalamu kakunkuna nti ddala avunaanwa ye yatta era nga mu njogera ennyangu oyinza okugamba nga kirabibwa n’ayonka.\nObujulizi obuzze buweebwa mu kkooti naddala obwa munnamateeka Peter Tumusiime bwe yawa mu kkooti yategeezezza nti mukama we Annet Kobusingye yamusindika\nagende ku Pine azuule oba nga ddala Donah Katusabe yali awambiddwa era ng’ali mu kutulugunyizibwa.\nBwe yatuuka ku kizimbe kya Amamu House ekiriraanye ekibanda kya Pine n’akuba ku ssimu y’omugenzi. “Bwe yagikwata yakkiriza nti yali akyali mu mikono gy’abantu abaali bamuwambye”. Yasalawo okukkirira ku kibanda ky’emmotoka we yasanga abantu abawerako nga bakungaanye n’ababuuza Katusabe gye yali.\nAlumiriza nti Ssebuufu yennyini yamukulemberamu n’amutwala mu kasenge mwe yasanga Katusabe ng’ali mu bigere nga yenna\nawulubadde omubiri era ng’alabika talina maanyi.\nKatusabe yamutegeeza nti yali awambiddwa okuva mu maka ge e Bwebajja ku lw’e Ntebe. Kyokka aba akyamunnyonnyola, Ssebuufu n’atandika okumusamba mu mabeere era oluvannyuma n’alagira abasajja abalala okumusamba.\nOmulamuzi Ssenoga yategeeza ku Mmande nti singa Ssebuufu ne banne tebaalina kigendererwa kya kutta Katusabe bandibadde basobola okumuggulako omusango gw’engassi mu kkooti.\nEno y’ensonga lwaki tebaatawaana wadde okumutwala ku poliisi, ne\nbamutuusiza ku pine. Kyokka Ssebuufu mu bujulizi bwe yawa kkooti yategeeza nti mu kiseera ettemu we lyabeererawo yali mu kkooti e Mengo ng’aliko emisango gy’ettaka gy’attunka nagyo.\nKyokka emirongooti gy’essimu giraga nti yali mu bitundu by’e Nakasero era ewali ekibanda kya pine.\nEKY’OBUTABEERAWO NG’OMUNTU TEKITAASA SSEBUUFU\nOkusinziira ku misango egimu egizze gisalwa omuntu obutabeera mu kifo we bakoledde ettemu tekitegeeza nti tazzizza musango kuba wasobola okubeerawo obujulizi obulala obumulumiriza nti yakolagana n’abatta.\nOmulamuzi Mike Chibita bwe yali asingisa Godfrey Kato Kajubi omusango gw’okutta Joseph Kasirye mu January wa 2012 yasinziira ku bujulizi obwaleetebwa kkampuni ya MTN.\nObujulizi bwalaga nti mu kiseera ky’ettemu Kajubi yali ayogeraganya butereevu n’essimu y’omusawo w’ekinnansi, Umar Kateregga ne mukyala we abakkiriza nti ddala be baatemula omulenzi oluvannyuma omutwe n’ebitundu by’omubiri ne babikwasa Kajubi.\nJoseph Kasirye 12, yattibwa nga October 27, 2008 nga yali asomera mu Kayugi Primary School e Mukungwe mu disitulikiti y’e Masaka.\nOmulamuzi Moses Mukiibi yasooka kwejjeereza Kajubi nti talina musango, kyokka oluvannyuma Gavumenti yajulira era ne bamusingisa omusango.\nNga February 13, 2011 omulamuzi Lawrence Gidudu yasalira omusango Akbar Godi, eyali omubaka wa Arua munisipaali omusango gw’okutta mukazi we Rehema\nCeasar 18, eyakubwa amasasi nga December 4, 2008.\nMu kusooka Godi yali ategeezezza kkooti nti we battira Caesar yali mu maka ge ku lw’e Ntebe ate ng’ettemu lyali Mukono. Munnamateeka Macdusman Kabega yali\nalumiriza nti omusibe teyasisinkanko na mugenzi.\nKyokka ebyava mu kkampuni z’amasimu eya MTN ne Warid byalaga nti mu kiseera ekyo Godi yali Bweyogerere ku luguudo olugenda e Mukono. Yasembayo\nokukubira omugenzi essimu ku ssaawa 1:30 ez’akawungeezi ng’ebula essaawa ntono attibwe.\nMUNNAMATEEKA WA SSEBUUFU ALAZE ENGERI GY’AGENDA OKUMUTAASA\nMunnamateeka Evans Ochieng awolereza Ssebuufu akubye ebituli mu nsala y’omulamuzi Flavia Ssenoga n’ategeeza nti agenda kujulira obudde bwonna.\nOchieng akolera mu kkampuni ya Ochieng Associated Advocates and Solicitors yagambye nti ensala y’omulamuzi teyalambuludde ngeri Ssebuufu gye yeenyigira mu kutta Katusabe.\nEbimu ku bintu by’awakanya bwe bujulizi bw’essimu ezigambibwa nti zaakubirwanga Ssebuufu mu kiseera ekyo, ssente ezaali zimubanjibwa awamu n’ebigambibwa nti\nomugenzi baamuggya ewuwe nga bamulimbye nti bagenda kuteesa.\nObujulizi obwo bwonna akimanyi nti tebulina ngeri gye bulumika musibe butereevu. Yeemulugunyizza n’agamba nti yandibadde yamaze dda okuteekateeka fayiro ejulira\nnaye ekikyamusibye kwe kubeera nga teyafunye nsala ya mulamuzi mu bujjuvu.\n“Omulamuzi yasuubizza okutuwa ensala mu buwandiike ng’olunaku lwa July 1, 2019 kwasuubira okuweera ekibonerezo nga terunnaba kutuuka. Kyokka kye nkakasa tugenda kujulira kuba omuntu waffe tazzanga musango,” Ochieng bwe yagambye.\nObumu ku bujulizi bwasuubira okwesigamako okujulira kwe kubeera ng’olunaku olwo okwawambirwa Katusabe, Ssebuufu yasiiba mu kkooti e Mengo gye yalina\nomusango gw’ettaka era waliwo obujulizi obukikakasa.\nNe ku bigambibwa nti omugenzi yawambibwa, bannamateeka ba Ssebuufu balumiriza nti omugenzi ye yeesabira okumutwala ku Pine bategeeragane mu kifo kya poliisi ya\nCPS gye baali bamulaza.\nEkirala ekikakasa nti Sebuufu bamulanga bwemage kwe kubeera nga ye yatwala obuvunaanyizibwa n’akubira omuduumizi wa CPS, Aaron Baguma essimu n’amuyita ataase embeera. Alumiriza nti Ssebuufu we yatuukira ku Pine ku ssaawa 12 ezaakawungeezi yasanga Katusabe mulamu.\nMu kusooka Ssebuufu yali awakanya n’okuwozesebwa ku musango gw’okutulugunya omuntu ekyamuviirako okufa , kyokka mu nsala y’omulamuzi Ssenoga gye yawa mu October w’omwaka oguwedde yasalawo nti alina omusango gw’alina okwennyonnyolako.\nSsebuufu yasooka kuvunaanibwa ne Baguma kyokka oluvannyuma ofiisi y’omuwaabi wa Gavumenti yaggyako Baguma omusango nga tewali nsonga eweereddwa.\nObujulizi obwaleetebwa mu kkooti, bulaga nti omugenzi yagula emmotoka\nku Ssebuufu ku bukadde 13, kyokka n’asigala ng’amubanja obukadde mwenda.\nBaweze obukoofiira bwa People Power ne baleeta Pulaani B\nOmuserikale eyeerippa ku mmotoka yakola kya buzira - Norman Musinga\nEbyabadde ku mazaalibwa ga Bukedde aga 25\nSsebuufu byongedde okumwonoonekera\nAgambibwa okuwoowa Kenzo ne Rema...\nSheikh ono okuvaayo kiddiridde Kenzo wiiki ewedde okutegeeza nga Muzaata bwe yamuvumidde obwereere n’amulangira...\nMbalinze nkya ku Obligatto- Stabua...\nStabua Natooro akoowodde abantu okweyiwa mu konsati enkya ku Club Obligatto\nOmukungu agobye ffamire ye mu muka...\nOMUKUNGU wa gavumenti agobye ffamire ye mu maka. Kigambibwa nti agawasirizzaamu omukyala omulala.\nMagogo bw'aba yalya enguzi tadda...\nMUNNAMATEEKA Fred Muwema agambye nti emyezi ebiri FIFA gye yasibye Moses Magogo ng'akkirizza omusango gw'okutunda...\nEmbaga za ba Celeb; Tukuleetedde...\nEkyama mu bakazi Haruna Mubiru b'awasa. Anoonya baana ba bagagga.


Bukedde Online - ‘Wassajja yeetondere famire ya Ben Kiwanuka’-Kagimu\n‘Wassajja yeetondere famire ya Ben Kiwanuka’-Kagimu\nDiguli ya Nnnalulungi Quiin Abenakyo etankanibwa...\nBannakenya 2 bakwatiddwa mu bubbi e Kampala...\nMUTABANI w’omugenzi Ben Kiwanuka atabukidde mu kakiiko akabuuliriza ku mivuyo gy’ettaka n’akasaba kalagire Omulangira David Wassajja amenyewo ebigambo bye yayogera nti kitaawe yabba ettaka lya Muteesa ery’e Mutungo.\nKagimu ng’alaga akakiiko olupapula lwa NewVision omwafulumidde ebigambo bya Wassajja.\nMaurice Kagimu Kiwanuka, ku Mmande yakedde mu kakiiko n’akategeeza nga Kabaka Mutebi bwe yategeka ne yeebaza Klezia olw’okuyambako Sir Edward Muteesa okutoloka n’asimattuka Obote, n’awa omukadde eyakweka Muteesa ekirabo ky’okumuzimbira ennyumba, ne Wassajja gwe mutima gwe yanditutte okwebaza kitaawe Ben Kiwanuka kubanga kwali kutunda mwoyo okugula ku Muteesa ettaka asobole okufuna ssente ezimubeezaawo mu buwahhanguse.\nOmulangira David Wassajja bwe yabadde mu kakiiko wiiki ewedde, yakategeezezza nti kkampuni ya Lake View Proterties yajinga ebiwandiiko n’etunda ettaka lya Muteesa eryali lisangibwa e Mutungo.\nEnsonga okutuuka wano, Wassajja ye yaddukidde mu kakiiko n’awawaabira Dr. Muhammed Buwule Kasasa nti ettaka eritudde ku bulooka 237 ku lusozi Mutungo mu Kampala, yatwalako yiika 396.\nKasasa yategeezezza akakiiko nti ettaka yaligula ku Lake View Properties nga baali balisinze mu Barclays Bank gye yaligula.\nKino Kagimu akiwakanya, ng’agamba nti ayagala kutwala Dr. Kasasa mu kkooti annyonnyole engeri gye yagula ettaka mu bbanka ne batamuwa biwandiiko bya kulikyusa.\nKkampuni ya Lake View Properties, bannannyiniyo kwaliko Omugenzi Ben Kiwanuka, Omugenzi Joseph Mubiru eyali gavana wa bbanka ya Uganda enkulu, Munnamateeka Lawrence Ssebalu ne Ssemmanda.\nWano Kagimu we yasinzidde n’ategeeza nti kitaawe yali muntu wa linnya atayinza kwenyigira mu kavuyo ka kubba n’ayongera okukiggumiza nti Wassajja amenyewo bye yayogedde.\nYategeezezza nti Muteesa ng’ali e Bungereza yawa Nalinnya Mpologoma obuyinza okutunda ettaka lino ku lulwe. Empapula ezimuwa obuyinza ne zibagibwa Ben Kiwanuka nga Munnamateeka. Ettaka lye yamuwaako obuyinza lyali liweza yiika 639.\nYaggyeeyo ekitabo ekyawandiikibwa Polof. A.B.K Kasozi: ‘The Bitter Bread of Exile’ ekyafulumizibwa mu 2013 nga kinnyonnyola obulamu Muteesa bwe yayitamu ng’ali mu buwanganguse.\nNga kisimbuliza ebyawandiikibwa mu Taifa Empya nga December 1968. Ben Kiwanuka yannyonnyola nti Muteesa yawa Nnaalinnya Mpologoma obuyinza okutunda ettaka lino.\nWano Kagimu we yasinzidde n’abuuza nti bwe kibeera ng’ettaka lino Ben Kiwanuka yalibba lwaki bino ebyafulumizibwa nga Mpologoma akyali mulamu teyabiwakanya!\n“Ssi kituufu nti ettaka twaligula ku Nnaalinnya Mpologoma, twaligula ku Kwemalamala Kintu” Ben bwe yatangaazizza.\nKagimu wano we yategeerezza akakiiko nti ebiwandiiko Wassajja by’alina birabika bijigingirire. Omulamuzi yamubuuzizza oba yabadde atutte obudde okutunula mu biwandiiko Wassajja bye yawa akakiiko n’ayanukula nti nedda. Omulamuzi yalagidde akakiiko kawummulemu basooke bawe Kagimu omukisa okutunulako mu biwandiiko bye yabadde ayita ebijingirire. Ettaka lino ligenda kuyitako pulojekiti za gavumenti okuli ekitongole ky’amazzi (National Water) ekyagala ekyapa ku kifo we balina okuzimba ttanka egabirira ekitundu amazzi. Oluguudo lw’eggaali y’omukka olwa Standard Gauge Railway lulina okuyita mu kitundu kino. Bwe baabalirira, gavumenti erina okuliyirira obuwumbi mwenda n’obukadde 400, obuwumbi bubiri n’obukadde 400 baabuwa Dr. Kasasa kyokka naye bwe yazze mu kakiiko n’ategeeza nti ssente Bamafia abali mu gavumenti baazimutwalako.


Bukedde Online - Basabye Gavt. ebayambe ku njala\nEmiranga ng'abantu bakuba eriiso evvannyuma ku mubiri gwa Ssaabasumba...\nMutabani wa Super Lady alaze 'waaka'\nEbbaala zigyemye ne ziggulawo ku Paasika\n'Ssaabasumba abadde assa ekitiibwa mu Kabaka ekika kye, ennono'...\nBasabye Gavt. ebayambe ku njala\nBasudde omwana mu loogi\nBalemedde ku ttaka lya yunivasite\nAdded 14th August 2009\nAbatuuze abaakulembeddwaamu ba Ssentebe ba LC mu Ggombolola yâ€™e KikamuloÂ baagambye nti abantu abasinga basula njala ate abalala balya kimu. Baasabye Gavumenti nâ€™omubaka waabwe Saidah BumbaÂ babadduukirire.\nÂ Omu ku batuuze mu kitundu kino, ayitibwaÂ Lwasa yategeezezza nti â€œOkul\nÂ Omu ku batuuze mu kitundu kino, ayitibwaÂ Lwasa yategeezezza nti â€œOkulya kati kwa mpalo. Tulya essaawa 12 ezâ€™olweggulo ne tuddamu nkeera ku ssaawa yâ€™emu songa oluusi ne kayinja atubula,â€.\nÂ Ate ye NnamukaddeÂ Malita yateegeezezza nti enjala ewalirizza abavubukaÂ okwenyigira mu okubba emmere.Â Â Â\nSsentebe wâ€™ekyalo Wabi-kyakya, Gabudyeli BukyakalaÂ Â Â yagambye nti abatuuze be abamu beerya enkuta. Kino kivudde ku kyeya ekisusse nga nâ€™ebisolo byabwe nga embizzi, ente nâ€™enkoko bitandise okufa olwâ€™ebbula lyâ€™omuddo nâ€™amazzi.\nAteÂ ssentebe wâ€™ekyalo Bukoto, Willliam Katende yawakannyiza abagamba nti enjala evudde ku bantu butajumbira kulima nâ€™agamba ntiÂ abantu balima kyokkaÂ omusana gususse.\nPoliisi ezinzeeko amaka ga ssentebe w'e Wakiso Bwanika\nBobi Wine tebaamusalidde ensawo mu Pioneer Bus?\nSsekyewa tebaamenye eddirisa ne bakubba?\nMutabani wa Super Lady alaz...\nFILBERT Muwonge, ng'ono mutabani wa kyampiyoni w'emmotoka z'empaka owa 2011 ne 2018, afuludde banne mu ddigi z'empaka....\nEbbaala zigyemye ne ziggula...\nEBBAALA zeewaggudde ku mateeka agaayisibwa poliisi ku kutegeka ebivvulu ku lunaku lw'Amazuukira. Ekivvulu ekyamaanyi,...\n'Ssaabasumba abadde assa ek...\nBuganda ebadde esula Ssaabasumba Lwanga ku mutima era abadde omutumbuzi w'ennono n'obuwangwa. Mu kufa kwa Dr.Lwanga,...\nBawangudde okulambula mu bi...\nOluvannyuma lw'akazannyo akaategekebwa ekitongole ky'ebyobulambuzi mu ggwanga ekya Uganda Tourism Board akamanyiddwa...\nAbakyala basabye Museveni a...\nSSENTEBE w'obukiiko bw'abakyala mu ggwanga, Faridah Kibowa asabye gavumenti okubongera ssente kibayambe okwongera...\nEkitongole ky'omusolo kimezze Bobi Wi...


Oluvannyuma lw’emyaka 3 ng’asisirise, Katikkiro JB Walusimbi avuddeyo, yeyamye okuwagira Baganda Nkoba za Mbogo « BugandaWatch\nComments Off on Oluvannyuma lw’emyaka 3 ng’asisirise, Katikkiro JB Walusimbi avuddeyo, yeyamye okuwagira Baganda Nkoba za Mbogo\nBuganda, Events, Headlines, News, Youth\nbaganda, bagunywa, bankosa, buganda, kabaka, mbogo, mengo, muliika, nakirembeka, news, nkalubo, nkoba, sewandagi, sewava, sserubiri, Uganda, waliggo, za\nNga 12 January 2018, Katikkiro wa Buganda eyawummula, Engr. John Baptist Walusimbi, yaguddewo olusirika lw’abavubuka ba Baganda Nkoba za Mbogo (BANKOSA) olwabadde ku ssomero lya Buddo Christian Academy, e Buddo mu Busiro. Guno gwemulundi ogwasoose Engr. Walusimbi okulabika mu butongole ku mukolo ogwekuusa ku nsonga za Buganda okuva lweyawummuzibwa ku bwa Katikkiro mu 2013.\nBANKOSA mwemuli abavubuka Abaganda abagaana okugenda mu Nkoba za Mbogo Uganda, Katikkiro Peter Mayiga ne minisita Henry Sekabembe gyebateekawo, mu kawefube wa Mengo okuyingiza ba nnamawanga mu mirimu, ebibiina n’ebika by’Abaganda era n’okubawaamu obukulembeze. Olusirika lwa BANKOSA olwamaze ennaku 3, lwetabiddwamu abavubuka okuva mu masomero, amatendekero ne yunivasite ezenjawulo mu Buganda. Omulamwa gw’olusirika gwabadde, Obuganda Obw’enkya Ekkula.\nMw. Walusimbi yafaanaye ng’annonnyola ababadde bebuuza gyeyabulira, bwe yategezeezza abavubuka ba BANKOSA nti Kabaka okumuwummuza ky’amuwa omwagaanya okukola ku mirimu gye egy’obuntu, gyeyali asuliridde nga akola egya Kabaka. Yeyamye nti kati mwetegefu okuteeka amaanyi ku nsonga za bavubuka Abaganda kubanga bolesezza nti balina obusobozi okuyimilirawo okulwanirira n’okutaasa ekitiibwa kya Kabaka ne Buganda.\nKatikkiro eyawummula Walusimbi yakubirizza abavubuka ba BANKOSA obutaggwaamu maanyi wabula balemere ku mulamwa. Federo teyagyogeddeko kiwera, wadde okutangaaza oba nayo esaana kubalirwa mu mulamwa gweyakubirizza abavubuka okulemerako.\nAbavubuka, bakubaganyizza ebirowooza ku ngeri gyebayinza okuzimbamu Obuganda Obw’enkya era basazeewo okwongera amaanyi mu kubuliriza n’okumanya ebikwata ku Buganda, okufaayo ennyo n’okulondoola ebikolebwa abakulembeze e Mengo, okubunyisa enjiri ya Federo mu masomero gyebasomera ne mu Buganda yonna.\nAbogeezi abalala abakuukuutivu abetabye mu lusirika luno, mwabaddemu Katikkiro eyawummula Dan Muliika, Omutaka Nakirembeka Allan Waliggo, ba minista ba Buganda abaawummula, Muky. Florence Bagunywa Nkalubo ne Mw. Sewava Sserubiri Walungama, n’Omw. Sentamu Sewandagi.


Bukedde Online - Al Hajji Nasser Ntege Sebaggala atuuyanidde mu kakiiko k''eby''okulonda\nAl Hajji Nasser Ntege Sebaggala atuuyanidde mu kakiiko k''eby''okulonda\nAbaana 5 ne kitaabwe baweereddwa obutwa e Nsangi: 2 bafiiddewo\nBp. Kakooza aweze bannabyabufuzi okusaba o...\nAdded 28th September 2015\nEYALIKO meeya wa Kampala Al Haji Nasser Sebaggala atuuyanidde ku kakiiko k’eby’okulonda mu ggwanga bw''abadde azzaayo empapula ezaamuweebwa okwetolola eggwanga ng’akung''aanye emikono gy’abalonzi mu disitulikiti ekitono ennyo 75.\nEYALIKO meeya wa Kampala Al Haji Nasser Sebaggala atuuyanidde ku kakiiko k’eby’okulonda mu ggwanga bw'abadde azzaayo empapula ezaamuweebwa okwetolola eggwanga ng’akung'aanye emikono gy’abalonzi mu disitulikiti ekitono ennyo 75.\nSebaggala eyasoose okujja mu kakiiko k’eby’okulonda ku ssaawa 6:00 ez'emisana kyokka n’agaana okusooka okuwaayo empapula okuli emikono gy’abawagizi be ng’agamba nti alina kugiwaayo ku ssaawa 8:00!\nBwe yakomyewo mu mmotoka empya ekika kya “Range Rover Sport” nnamba UAX 338R, n’agamba nti yaleese bweziti endala ttaano zimuyambeko okunoonya obululu, n'agamba nti bw'anaaba awangudde Obwapulezidenti, Museveni tagenda kumusiba olw’ezimu ku nsobi z’akoze kubanga buli omu asobya.\n“Nze ng’omuntu amanyi eby’obufuzi nkimanyi nti bw’obeera mu buyinza waliwo ebiyinza okusobako era nze Museveni ng'enda kumuteerawo n'ensawo omuva ssente asigale mu mbeera ennungi nga Mandela bwe yali,” bw'atyo Sebaggala bwe yategeezezza.\nYagambye nti mu mbeera eno alina ebiruubirirwa bitaano okutumbula eggwanga okuli; okutumbula eby'amasomo g’eby’emikono, eby’obulimi, okuteekawo etteeka nga buli mugwiira ssente z'akola mu ggwanga alina okulekako mu Uganda ebitundu 50 ku buli 100 n'ebirala.\nYavumiridde banne abaagenda mu mukago gwa TDA okululunkanira Obwapulezidenti bwokka ne batatunulako mu bifo birala nga Bukenya okumuwa obw’obumyuka bwapulezidenti, Mao ssaabawolereza wa gavumenti ate Besigye minisita wa byakwerinda nga Mbabazi ye Pulezidenti.\nWabula mu kaseera ky’okuwaayo empapula, yazze n’emikono gy’abalonzi okuva mu disitulikiti 80 kyokka nga teyasoose kuleeta lupapula lulaga nti azizzaayo empapula ezaamuweebwa nga kuliko nnamba ya disitulikiti gy’akung'aanyizza emikono n'ennamba y’abantu okuva buli mu disitulikiti.\nAkulira okukung'aanya empapula zino mu kakiiko k’eby’okulonda, Charles Lubwama yamulagidde addeyo amale okukola ebbaluwa eyo. Oluvannyuma yakomyewo n’ebbaluwa eno.\nMu kiseera kye kimu akulira balooya ba Mbabazi, Fred Muwema naye yazzizzaayo empapula za mukama we ne bamukakasa.\nAbeegwanyiza entebe y'Obwapulezidenti abalala 17, abaali baggyayo empapula zaabwe beegasse mu mukago gwabwe gwe baatuumye “Independents Coalition” nga bano baasazeewo bonna bawagire munnaabwe Joseph Mabirizi.\nAl Hajji Nasser Ntege Ssebaggala atuuyanidde mu kakiiko k''eby''okulonda\nEmputtu eri ku b'e Kazo enyooka bunyoosi\nOmugagga Kalungi asimattuse abatuuze\nKCCA yapapye okugoba Mubiru\nSebaggala atuuyanye ng'akimye empapula z'obwapulezidenti\nDr. Kiyingi ayogedde ku by'okumma empapula okuvuganya ku Bwapulezidenti\nAbantu 42 baagala bwapulezidenti okuli n''omusawo w''ekinnansi!


Bukedde Online - Omukazi alina obwoya ku mubiri muka mu kaboozi\nAbasajja banoonya abakazi abaalwa ewa Ssenga...\nAbawala lwe bakandaaliriza abasajja nga bakyabeetegereza...\nAbakazi abalina obwoya mu mubiri baba baka mu kaboozieara kye kimu ku bibaagaza abasajja kuba baba balina ebbugumu lingi mu mibiri.\nOmukazi alina obwoya mu kifuba.\nEkimu ku kyagaza abasajja abakazi abalina emibiri egiriko obwoya kwe kuba nti balina ebbugumu lingi mu mibiri.\nAbakazi bano ebiseera ebisinga, tebeetaaga kutegeka kumala bbanga ddene nga tebannakwata muliro. Kubanga obwoya buno ku mibiri gyabwe bubawa enkizo y'okuba n'ebbugumu okukamala.\nBino bye bimu ku byavumbuddwa bannasaayansi ne babifulumya ku mukutu oguyitibwa Why You Need To Have Sex With A Hairy Person.\nWabula baazudde era nti emibiri gy'abakazi bano girwawo okuwulira ebizigo. Ekikebe ky'olowooza nti yalibadde akyesigira omwezi mulamba, ono ye ayinza okukyesiigira mu wiiki bbiri zokka, kubanga eddiba ly'emibiri gyabwe giba migumu.\nKino nno kye kibawa n'enkizo okuba nga bwe batandika akaboozi, babandaalirayo ddala kubanga okutuuyana kwonna obwoya bwe balina ku mibiri gyabwe kubufulumya bulungi.\nGgwe ate obwoya we bubeerera obungi ku bitundu ebirabibwa amangu, naye ate eri ebikkibwa!\nJjukira nti ate abantu bwe batyo, bwe bagezaako okusaawa emmanga eri, obuddo bubanga obusaggule; bumera ne busakaatira okukamala. Kino kiwa empombo zaabwe okuba nga tezisogonyoka mangu ne bwaba ng’amazeemu akaboozi.\nAte era batera okuba n'obwongo obwogi. Kino kibanguyiza okugattanga amangu emboozi n'abasajja ababa baakabakwana. Olwokuba bo baba n'obwongo nga bubeesera, kibanguyira okumanya ekiti ky'emboozi abasajja baabwe ze baagala okunyumyako.\nAbakazi bano, embeera yaabwe eno tebagikweka naddala olw'okuba nti obwoya bubabugaana ng’entamu bwe bugaana omuliro.\nAte n'abasajja ababaganza baagala nnyo okubalaga mu bantu kubanga baba bakutte ku bakazi abalina eky’enjawulo ku bakazi abalala


Museveni awadde Sabiiti ennaku 2 nga amaze okukwata abatemu bonna mu Kampala ne miriraano – Watchdog Uganda\nPULEZIDENTI Yoweri Kaguta Museveni awadde omumyuka w’omuduumizi wa Poliisi mu Ggwanga Maj. Gen. Sabiiti Muzeeyi ennaku 2 zokka nga maze okukwata saako n’okumalirawo ddala obubinja bwa batemu abakola obulumbaganyi ku bannaUganda naddala mu bitundu bya Kampala ne miriraano.\nBwabadde awa obubaka ku mbeera ye by’okwerinda nga bweyimiridde mu Ggwanga Museveni agambye nti afunye amawulire nga bwe waliwo obubinja bwa batemu n’ababbi era nga bakalakaala n’amajambiya saako nemitayimbwa mu budde bwe kiro olwo ne batanula okulumba obubuga obutonotono saako n’amaka g’abantu ne babanyaga, nagumya abantu nti kino tekibeeralikiriza kubanga ssawa yonna baakumalibwawo.\n“Olwaleero ssijja kwogera bingi ku Mbizzi ezo, naye Sabiiti nkuwadde ennaku 2 zokka nga ovuddeyo ne nkola eyamangu okusobola okumalawo embeera eno, saagala kuddamu kugiwulira” Museveni bwe yagambye.\nYayongeddeko nti abatemu abali mu bubinja buno ssi bamutawana nga bwe balowooza kubanga basobola okubakwata saako n’okubasanyizaawo ddala mu bbanga ttono.\n” Buno obubinja tugenda kubukola nga bwe twakola akabinja ka kiddawalime e Masaka, e Bukomero, Entebbe nawalala” Bwe yayongeddeko\nGye buvuddeko abantu mu kitundu kya Kampala ne miriraano babadde basula ku tebuukye olwa bazigu ababalumba nga babagalidde emigemera wala, amajambiya ne mitayimbwa ne babanyagako ensimbi saako n’okubatta.\nAbasinze okukosebwa be ba bizinensi omuli Mobile Money, amadduuka saako n’amaka ag’enjawulo.\nWe are going to defeat panga-welding gangs – Museveni\n6th August 2019 at 14:42


Ddala amataba ga Nuuwa gaali ga nsi yonna oba ga kitundu?\nEbyawandiikibibwa ebyogera ku mataba biraga bulungi nti amataba gaali ga nsi yonna. Oluberyeberye 7:11 eraga bulungi nti “ku lunaku olwo ne zizibukuka ensulo zonna, ez'omu nnyanja ennene, n'ebituli eby'omu ggulu ne bigguka.” Oluberyeberye 1:6-7 be 2:6 egamba nti ensi ng’amataba eganabawo yali ya njawulo ku nsi nsi gyetulimu leero. Okusinziira ku bino n’ebintu ebirala Bayibuli byenyonyola, kirowoozebwa nti ensi mu kaseera akamu yali ebikkidwako olububi lw’amazi. Olububi luno lusobola okuba nga lwali mu ngeri ya lufu, oba lusobola okuba nga lwali ng’enkulungo za balaafu, eziringa eziri ku enkulungo ya Kisuule. Kino, bw’okigatta ku lububi lwa amazzi agali wansi wensi, bwegasumululwa eri ensi (Oluberyeberye 2:9)gasobola okuba nga gavaamu amataba agajjula mu nsi yonna.\nEkyawandiikibwa ebiraga ekigera ky’amataba kiri mu Oluberyeberye 7:19-23. Ku nsonga y’amazzi “Amazzi ne gayinza nnyo ku nsi; ensozi zonna empanvu ne zisaanikirwa ezaali wansi w'eggulu lyonna. Emikono kkumi n'etaano okugenda waggulu amazzi bwe gaayinza; ensozi ne zisaanikirwa. Buli nnyama etambula ku nsi n'efa, ekibuuka, n'ente, n'ensolo na buli ekyewalula ku nsi, na buli muntu yenna: byonna ebyalimu omukka ogw'omwoyo ogw'obulamu mu nnyindo zaabyo, mu byonna ebyali mu lukalu ne bifa. N'asangula buli kintu kiramu ekyali kungulu ku ttaka, omuntu, n'ente, n'ekyewalula, n'ekibuuka waggulu; ne bisangulibwa ku nsi: Nuuwa n'asigalawo yekka, n'abo abaali awamu naye mu lyato.”\nMu kyawandiikibwa ekyo wagulu, tetusanga busanzi bigambo “byonna, zonna” nga bikozesebwa emirundi egiddiriŋŋana wabula tusanga “; ensozi zonna empanvu ne zisaanikirwa ezaali wansi w'eggulu lyonna, “Emikono kkumi n'etaano okugenda waggulu amazzi bwe gaayinza; ensozi ne zisaanikirwa. Buli nnyama etambula ku nsi n'efa, ekibuuka, n'ente, n'ensolo na buli ekyewalula ku nsi, na buli muntu yenna: byonna ebyalimu omukka ogw'omwoyo ogw'obulamu mu nnyindo zaabyo, mu byonna ebyali mu lukalu ne bifa.” Okunyonyola kuno kulaga amataba nga gabikka ensi yonna. Era, singa amataba gali mu kitundu kimu, lwaki Katonda yalagira Nuuwa okuzimba ekyombo mu kukifo ky’okugoba ebisolo okuva mu kitundu ekyo? Era lwaki Katonda yalagira Nuuwa okuzimba ekyombo ekinene obulungi okugyamu ebisolo byonna ebiri ku nsi? Olw’okubanga amataba gaali ga nsi yonna, wali wetaagisa ekyombo okuzimbibwa.\nPetero naye anyonyola amataba okuba nti gajula ensi yonna mu 2 Peetero 3:6-7, bwagamba, “ensi ey'edda amazzi kyegaava gagisaanyaawo n'ezikirira: naye eggulu erya kaakano n'ensi olw'ekigambo ekyo biterekeddwa omuliro, nga bikuumibwa okutuusa ku lunaku olw'omusango n'okuzikirira kw'abantu abatatya Katonda.” Mu nyiriri zino, Peetero agerageranya okuja kw’omusango gw’amataba mu biseera bya Nuuwa agaali “ag’ensi” nagamba nti ensi eyaliwo ebiseera ebyo yajjula amataba. Abawandiisi ba Bayibuli bangi bakkiriza ebyafaayo by’amataba agajjula ensi yonna (Isaaya 54:9; 1 Peetero 3:20; 2 Peetero 2:5; Abaebbulaniya 11:7). Ekisembayo, Mukama waffe Yesu Kristu yakkiriza amataba agajjula ensi era yakikozesa ng’ekika ky’okusanyizibwa kw’ensi bwakomawo (Matayo 24: 37-39; Lukka 17:26-27).\nWaliwo obujuizi bungi wabweru wa Bayibuli obusonga ku mataba agajjula ensi. Waliwo ebiffo binene ebirimu ebyasigalira era entaana ebyasangibwa ku buli semazinga era nebirala ebiraga ebimera ebingi ennyo ebyasanyizibwaawo omulundi gumu. Ebintu ebirina okuba mu zi ssemayanja nabyo byasangibwa ku nsonzi waggulu okwetolora ensi. Obuwangwa okwetolola yonna bulina engero ezikwata ku mataba. Bino byonna nebirala buzirizi eri amataba agajjula enzi yonna.


Abasuubuzi b’ennuuni bawadde government nsalesale ku ky’okuwa abagwira licence nebalemesa bannauganda – CBS FM\nAbasuubuzi b’ennuuni bawadde government nsalesale ku ky’okuwa abagwira licence nebalemesa bannauganda\nin Amawulire, Business\nAbasuubuzi b’ennuuni bannauganda bawadde nsalessale wa wiiki bbiri bekalakaase, singa government terambika ntambuza ya mirimu gyabwe.\nBanokoddeyo ekya government okutiitiibya abagwira neremesa bannauganda okufuna licence z’okusaabaza emmaali yabwe.\nAbasuubuzi bano beegattira mu kibiina ki Uganda fish maw traders Association.\nJackson Yiga Musisi amyuka Sentebe w’ekibiina kyabwe ne Richard Matovu ssaabawandiisi w’ekibiina bagamba, nti waliwo abakungu mu government abakikola mu bugenderevu okulemesa bannansi obusuubuzi bw’ennuuni.\nBagamba nti ttenda zisinga kuwebwa bagwira, kwotadde n’okusaawo obukwakkulizo obususse obugenderera okulemesa bannauganda okusuubula ennuuni,okuzitambuza.\nWabula gyebuvuddeko Minister omubeezi avunanyizibwa ku buvubi Hellen Adoa yeganye ebigambibwa nti ministry ye erina abagwira beyawadde licence ezibakkiriza okutunda n’okusuubula ennuuni wamu n’okuvuba,eza bannauganda nezikasukibwa ettale.\nYannyonyodde nti mu kiseera kino bakyekennenya kampuni zonna okuli ez’abagwira n’ezabannauganda ezaasaba ‘licence’ omusuubula ennuuni.\nHellen Adoa era ategeezezza nti ennuuni kyekimu ku bintu ebisinze okuvaako okutyoboolebwa kw’amateeka g’obuvubi mu ggwanga, n’okumalamu ebyenyanja mu nnyanja, nolwekyo zirina obusuubuzi bwazo bulina okukwatibwa obulungi okutaasa ebyennyanja obutaggwa mu nnyanja,okuziyiza abazikukusa, n’okukuuma obuyonjo zivuganye bulungi ku katale k’ensi yonna.\nKinnajjukirwa nti gyebuvuddeko ,waaliwo abayindi abavaayo nekirowoozo ekyali kisaba nti bannansi bagaanibwe okuddamu okulya empuuta ,nti zisigale nga zakutundibwa bweru waggwanga okwongera okufunamu ensimbi.\nKu katale k’ensi yonna ennuuni yattunzi, eri wakati wa doola ya America $450 ne $1000 buli kkiro.(shs1.5 m – 3.6m).\nWabula wano mu ggwanga ennuuni egulwa wakati wa shs emitwalo 160,0000 okutuuka ku 350,000/=.\nEnnuuni zino ziggibwa mu mpuuta, era nga zikolebwamu ebintu eby’omuwendo bingi.\nZivaamu wuzzi ezikozesebwa okutunga abantu ababeera balongooseddwa mu malwaliro,muvaamu eddagala, waliwo byeziyamba mu kukola ennyonyi, zitabikibwa mu mmere n’ebintu ebirala bingi.


Bannamawulire basabye ebitongole by’okwerinda nabakozesa bekube mu kifube basse ekitiibwa mu ddembe lyabwe – CBS FM\nBannamawulire basabye ebitongole by’okwerinda nabakozesa bekube mu kifube basse ekitiibwa mu ddembe lyabwe\nBannamawulire mu Uganda bagala ebitongole ne kampuni ezikwatibwako, okwekubamu tooci bigonjoole ensonga ezizze zinokolwayo mu kulinnyirira eddembe lya bannamawulire.\nEbitongole ebiri ku mwanjo mwemuli ebyokwerinda, ne kampuni ezikozesa bannamawulire, omuli okubalirika emiggo, n’okubasiba mu makomera olw’okukola emirimu gyabwe.\nAbalala abatunuuliddwa be bakozesa abatwala bannamawulire mu ngeri etasaanidde, ensasula ekyali mbi, obutawebwa bikozesebwa,okukola obudde obungi nebutasasulwa,obutawebwa bbaluwa zibakakasa ku mirimu n’ebirala.\nOlunaku luno olubaawo nga 3 May buli mwaka lutuukidde mukaseera nga police era ekyetisse engule yokulinyirira edembe lya banamawulire.\nOkusinziira ku alipoota y’ekibiina ekitakabanira eddembe lya banamawulire ekya Human Rights Network for Journalists Uganda (HRNJ), police yazza emisango 82 ku misango 131 egyalopebwa bannamawulire omwaka oguwedde.\nPolice eddirirwa amajje ga UPDF ne misango 25, ba RDC, SFC, abantu babulijjo n’abalala abenyigira mukulinnyirira eddembe lya bannamawulire.\nSsendegeya Muhammad munnamawulire wa CBS yoomu ku baali balozezza ku bukambwe bqa police, ng’agamba nti oluyi olwamukubya omusirikale wa police ng’asaka amawulire mu bitundu by’e Mengo mu mwaka gwa 2021, kwe kumu kukusoomozebwa kwalifa alojja mu mawulire.\nJohn Cliff Wamala owa NTV agamba nti yafuna obuvune ku mutwe, olw’abakuuma ddembe okumukuba, era alina n’okutya nti obuvune buno bwandimufuukira ekizibu gy’ebujja.\nRobert Sempala akulira ekibiina ekitakabanira eddembe lya banamawulire mu gwanga, agambye nti abakuuma ddembe okutulugunya bannamawulire, kabonero kakuziyiza bannansi okumanya ebigenda mu maaso mu ggwanga.\nSsempala ayagala buli eyenyigira mukutulugunya munnamawulire akangavulwe mungeri esaanidde, okusinga okubazibikiriza ng’enkola bweri kati.\nMathius Rukundo president w’ekibiina ekitaba banamawulire bonna mu gwanga, awanjagidde banaddiini okweyambisa obuyinza bwaabwe babalwanirireko mulutalo lw’okulwanirira eddembe ly’amawulire.\nWadde guli gutyo, government esabye ebibiina ebigatta bannamuwulire wano mu ggwanga okufuba okulwanyiisa abantu abefuula bannamawulire abayita ku mikutu gya social media okusasanya amawulire ag’obulimba nebabavumaganya.\nMinister omubeezi ow’amawulire n’okulambika eggwanga Godfrey Kabyanga ategezezza nti mu kaseera kano waliwo abantu bangi abeefuula abamawulire abakozesa omutimbagano okusasanya amawulire amakyamu.\nMinister Kabyanga era asabye bannamawulire okukozesa obulungi eddembe lyabwe, nga bewaala okukola amawulire agalumya eddembe ly’abantu abalala\nRobert Ssempala akulira ekitongole ekirwanirira eddembe ly’abamawulire mu ggwanga ekya Human Rights Network for Journalists (HRNJ) agambye nti olunaku luno lusaana kukuzibwa nga lugonjoola ebyo ebiremeseza amawulire okweyagalira mu mulimu gwabwe, nga government yesookerwako awatali kwekwasa busongasonga.


Betty Kamya azzizzaayo omuliro eri Nambooze ku kugaziya ekibuga - Radio Simba, The Best Luganda Station in the World !\nMinisita avunaanyizibwa ku nsonga za Kampala Betty Olive Namisango Kamya azzizzaayo omuliro eri Omubaka mu Palamenti owa Munisipaali y'e Mukono Betty Nambooze ku nsonga z'okugaziya ekibuga nti bw'abanga ayogera asookenga kebuuza afune amawulire amatuufu naye bwekitaba ekyo agya kuswalira bwereere.\nKino wekijjidde nga Nambooze gyebuvuddeko yavuddeyo n'awakanya eky'okugaziya ekibuga nga bwekiri mu nteekateeka y'ekitongole ekivunaanyizibwa ku kuteekerateekera eggwanga ki National Planning Authority wamu ne Bank y'esi yonna nti kigendererwamu kunyaga ttaka lya bantu .\nBetty Kamya okwogera bino asinzidde ku yafeesi z'ekitongole kya Uganda National Planning Authority mu Kampala n'ategeeza nti Nambooze agwanidde okukitegeera nti enteekateeka y'okugaziya ekibuga ssi yiye Kamya ng'omuntu wabula kyayisibwa Lukiiko lwa ggwanga.\nKamya agongeddeko nti okugaziya ekibuga kigendereddwamu kukendeeza mugotteko gwa kibuga era n'akakasa nti zu Munisipality zaakukolera wamu n'ekibuga enkulaakulana esoboe okutinta mu ggwanga.\nChildren Bellow 10 Years Shouldn’t Be in Boarding Schools\nPrevious Ab’ebyobulamu baggadde amasomero mu Wakiso\nNext Ensimbi zitabudde abakulembeze mu Disitulikiti y’e Mubende\nDP ewakanya ekya Kaweesi okwogerera Police


Bukedde Online - Bwe mukoledde ebibuuzo mu kizimbe ekipya Katonda abawanguze okusinga abaasooka\nBwe mukoledde ebibuuzo mu kizimbe ekipya Katonda abawanguze okusinga abaasooka\nEnsonga 5 lwaki omwanawo olina okumusasulira...\nFr. Joseph Ssebayigga asabidde abayizi ba St. Joseph Girls Primary School e Nsambya aba P7 ng'aggulawo ekizimbe ekipya mwe bagenda okukolera ebigezo n'asaba Katonda abawanguze okusinga abaabasooka\nFr. Joseph Ssebayigga ng'awa omukisa mu kuggulawo ekizimbe ekipya abayizi ba P7 mwe bagenda okukolera ebibuuzo eby'akamalirizo\nEpiscopal Viika w'e Ntebe, Fr. Joseph Ssebayigga awadde abayizi 84 amasakalamentu ku ssomero lya St. Joseph Girls Primary School e Nsambya n'asabira n'abaana abagenda okutuula ebigezo ebyekyomusanvu Katonda abawanguze.\nFr. Ssebayigga ng'asabira abayizi ba P7\nMmisa ey'okusabira abayizi bano yatandise n'okuggulawo ekizimbe ekiggya ku ssomero lino era nga Fr. Ssebayigga yakiwadde omukisa abayizi abagenda okukoleramu ebigezo bateekewo likodi ey'okuyita okusinga emyaka egiyise.\nYagasseeko okuyingiza abalonde babiri mu kisibo kya Kristu, n’abatiza ssaako okusembeza abasooka n’okuwa konfirimansiyo ate n’omujiji.\nAbayizi abaamalirizza omujiji\nMu kubuulira, Fr. Ssebayigga yakubirizza abayizi b'ekyomusanvu okukozesa ekiseera ekisigadde nga basoma n'okwekenneenya byonna ebibasomeseddwa kyokka nga era bawaayo obulamu bwabwe n'okusaba Katonda buli kiseera asobole okukyusa engeri gye babadde bakolamu ebigezo omulundi guno bayitire waggulu.\n"Oba nga musobola okulya emmere emirundi egisoba mu ena olunaku ne Katonda mumwongere ku mirundi gye mumusaba. Nkimanyi ajja kubawulira era tayinza butabaanukula na kubawanguza olutalo luno lwe mulimu," Fr. Ssebayigga bwe yagambye n'abajjukiza nti ebinaava mu bigezo kwe kusasula kwabwe eri bakadde baabwe mw'ebyo bye babakoledde nga kw'otadde n'okusasula ebisale by'essomero.\nAbayizi abaalondeddwa okukulembera bannaabwe\nAbakulembeze b'abayizi baakyusizza obukulembeze era abajja ne balayizibwa okuba abakulembeze abalungi eri bannaabwe nga bano Ssebayigga yabakubirizza okwewala okutiiririra bayizi bannaabwe ekiyinza okubazza emabega.\nSt. Joseph Girls Primary School e Nsambya,\nFr. Joseph Ssebayigga,\nkkomeraBakuzizza olunaku lw’ekifo


Bukedde Online - Amagye ne Poliisi batangaazizza ku biriwo mu ggwanga\nEyafudde nga bamulongoosa aniya aggazza eddwaliro...\nOchola, Muhoozi ne Byabasaija e Naggulu.\nAMAGYE ne poliisi bakebedde embeera y’ababaka Bobi Wine ne Francis Zaake ne bazuula nti embeera gye balimu teyeeraliikiriza yadde balina obuvune.\nAkulira abasawo b’amagye, Dr. Brig. Ambrose Musinguzi bwe yabadde mu kafubo k’abeebyokwerinda okwabadde omuduumizi w’amagye, omuduumizi wa poliisi n’akulira amakomera yagambye nti, Bobi Wine baamufuna nga August 16, 2018 mu nkambi e Makindye era omusawo w’enkambi eno, Dr. Gideon Nuwagira n’amukebera ng’alina obulumi ku ludda lw’akabina ku kkono obwali bumulemesa okutambula obulungi. Kyokka Dr. Moses Byaruhanga akulira abasawo ba poliisi yagambye nti, baakyalidde Zaake e Lubaga ne bakizuula nti talina buzibu bw’amaanyi ng’aba famire bwe babyogera.\nDr. Musinguzi yagambye nti, beekebejja Bobi Wine okulaba oba alina omusaayi ogwali gulina we gukwatidde ekitole, eriiso erimyufu nalyo baalyekebejja okulaba oba lyalimu omusaayi n’ebitundu bye eby’omubiri munda okulaba oba byalina engeri gye byali bikoseddwaamu nga bakozesa tekinologiya ow’ekikugu ne kizuulwa nti teyalina buvune bw’amaanyi okuggyako okulumizibwa omubiri.\nN’akulira amakomera, Johnson Byabasaija yagambye nti, Bobi Wine bwe baamubakwasizza, baamututte mu Racho Hospital abasawo okumwekebejja, yabadde alumizibwa mu kugulu nga tasobola kutambula. Yagambye nti, balindiridde okufuna ekituufu lwaki tasobola kutambula bulungi okuva eri abasawo.\nYagambye nti, abantu 33 abaamuweerezebwa okuva mu kkooti abalina mu kkomera era bonna abalumizibwa baabakebedde nga tebalina buzibu bw’amaanyi ne baweebwa obujjanjabi. Kyokka Eddie Yawe, mukulu wa Bobi Wine yagambye nti, muto we embeera gy’alimu yeetaaga obujjanjabi obwamaanyi.\nSinga tekikolebwa, yandifuna obulemu obw’olubeerera. “Bobi Wine tasobola kwetambuza nga tebamukwatiridde wadde yaweebwa omuggo gumuyambeko.” Bridget Namirembe mukyala wa Zaake n’aba famire ye baagala omuntu waabwe atwalibwe ebweru w’eggwanga ajjanjabibwe. Bbo bagamba nti embeera yeeyongera kubeera mbi buli lunaku.\nAMAGEZI GAKYABEESIBYE KU MMUNDU EZAAKWATIBWA\nAbeebyokwerinda baasisinkanye bannamawulire ku kitebe kya poliisi e Naggulu ku Lwomukaaga, omuduumizi w’amagye Gen. David Muhoozi n’ategeeza nti, emmundu ezigambibwa nti zaakwatibwa mu kisenge kya Bobi Wine, zikyali mu mikono gy’abanoonyereza.\nYagambye nti, Bobi Wine bwe baaweereza fayiro ye ew’omuwaabi wa Gavumenti Mike Chibita, yabawabula obutagenda mu maaso na misango gya mmundu kubanga waliwo omusango omunene ogw’okulya mu nsi olukwe gwe guba gumuvunaanibwa.\nMuhoozi yagasseeko nti, baakiraba nga baali bajja kuba nga bamubonereza emirundi ebiri ku musango gwe gumu kwe kusalawo okumuggyako ogw’okusangibwa n’emmundu mu bukyamu.\nYagasseeko nti, oludda oluwaabi lusobola okusalawo okuggya ku muntu yenna avunaanibwa emisango we lubeera lwagalidde n’agamba nti kijja kusinziira ku banoonyereza okusalawo oba bavunaana Bobi Wine omusango gw’okusangibwa n’emmundu mu kkooti ezaabulijjo. Kkooti y’amagye e Gulu ku Lwokuna lwa wiiki ewedde, yaggye ku Bobi Wine emisango gy’okusangibwa n’emmundu mu bukyamu.\nBANOONYEREZA KU BAATULUGUNYA BOBI WINE NE ZAAKE Omuduumizi wa UPDF\nGen. David Muhoozi, yagambye nti, si be baatulugunya Bobi Wine ne Zaake era beetaaga okumanya abaabatulugunya kubanga si nkola y’amagye okutulugunya abasibe. Byaruhanga yagambye nti, baakyaliddeko Zaake mu ddwaaliro e Lubaga ne bamwekebejja nga bakozesa tekinologiya ow’ekikugu ne bakizuula nti, alina obuvune butono obugenda okuwona mu bwangu.


Bukedde Online - Aba Munisipaali y'e Nansana batabukidde Paasita Bugembe lwa kumenya kkanisa nga tafunye lukusa\nAba Munisipaali y'e Nansana batabukidde Paasita Bugembe lwa kumenya kkanisa nga tafunye lukusa\nAbabaka abataalabise mu kulonda baabadde l...\nPASITA Wilson Bugembe amenye ekkanisaye eya Light the World Church esangibwa e Nansana aba munisipaali ne bamutabukira olw’obutasooka kufuna lukusa lwa Gavumenti lumukkiriza.\nPaasita Bugembe ku kkono ng'ayogerako n'omu ku bakwasisa amateeka ku munisipaali y'e Nansana abaabadde bamuyimiriza obutamenya kkanisa nga tamaze kufuna lukusa. EBIFAANANYI BYA ROGERS KIBIRIGE\nAkwasisa amateeka ku kitebe kya Munisipaali y’e Nansana, Jackson Tumusabe ng’akolera ku biragiro by’avunaanyizibwa okuteekerateekera ettaka n’ebizimbe ku munisipaali y’e Nansana, Simon Kiguli yayimirizza Paasita Bugembe obutagenda mu maaso na kumenya kkanisa nga bamuvunaana obutaba na lukusa.\nTumushabe yategeezezza nti mu nkola ey’amateeka Paasita Bugembe yabadde alina okusooka okugenda ku kitebe kya munisipaali n’abeebuuzaako ne bamuwa olukusa olumukkiriza okumenya ekkanisa ng’amaze n’okubalaga pulaani y’ekkanisa empya gy'agenda okuzzaawo, omuwendo gw'abakozi b'agenda okukozesa ne bamuwabula n’engeri gy’alina okumenyamu obutakosa baliranwa be.\nAbazimbi nga bamenya ekkanisa ya PAasita Bugembe e Nansana.\nYanyonnyodde nti tebayinza kukkiriza bagoberezi ba Paasita Bugembe kwetaba mu kumenya kkanisa nga tebalina bikofiira bya ku mutwe na byambalo bibabikka bulungi ebisobola okubataasa obutafuna buzibu ng’ebintu bibagwiiridde okuli n’abaana abato.\nAbagoberezi ba Paasita Bugembe baavudde mu mbeera ne batabukira Tumushabe ne banne nga bagamba nti yabadde atyoboola omusumba waabwe bwe yatuuse n’amuyita erinnya lya Bugembe nga tataddeko kitiibwa kye kye baagambye nti tebasobola kukiguminkiriza muntu kuyisa mu musumba waabwe maaso nga balaba.\nPaasita Bugembe yeetonze n’ategeeza nga bw'abadde takimanyi nti omuntu okumenyawo ekkanisa alina kusooka kufuna lukusa kuva ku kitebe kya munisipaali era n’ategeeza nti kino kibadde kyakuyiga gy'ali era n’asaba abavunaanyizibwa okusomesa abantu amateeka agakwata ku kuzimba bangi ge batamanyi.\nYategeezezza nti amenyawo ekkanisa okusobola okulongoosa ekifo kyonna wakati mu kwetegekera okusaba kw’okwebaza Katonda olw’okuyisa abantu mu mwaka gwa 2017 n’okwaniriza omwaka omupya okugenda okubeerawo mu ekiro nga December 31 okusuubirwa okwetabwamu enkumi n’enkumi z'abakkiriza.\nAbagoberezi nga bayambako ba abazimbi okumenya ekkanisa ya Paasita Bugembe e Nansana.\nYagambye nti batandise enteekateeka z’okuzzaawo ekkanisa empya eri ku pulaani ey’omulembe gy'aludde ng’agamba abantu era ng’eno egenda kuzimbibwa ku ttaka lye bazze bagula ku baliranwa baabwe ng’erina ne paakingi ya mmotoka emala abakkiriza bakomye okusimba mmotoka ku luguudo.\nBino we bijjidde nga munisipaali y’e Nansana yayisa ekiragiro ng’eyagala amakanisa g’abalokole gonna gazimbibwe mu ngeri ey’omulembe nga tegafulumya maloboozi kuwowogganira batuuze era nga galina n’okuba ne paakingi ya mmotoka zibe nga tezisimbibwa ku nguudo kuba kisobola okuvaako obubenje n'abantu ne bafa.\nPaasita Wilson Bugembe\nLight the World Chruch\nBazudde 'kacica' mu ofiisi y'ebyettaka e Wakiso


Bukedde Online - Aba kookolo bafunye ekisulo ku bwereere\nAbalwadde ba kookolo abava mu bitundu by'ewala abalindirira okulaba abasawo e Mulago bafunye ekifo aw'okusula ku bwereere e Bukoto\nEkyuma kya kookolo ekipya ekiri e Mulago\nBya Paul Kakande ne Ibrahim Kiwanuka\nAbalwadde ba kookolo abava mu bitundu by’eggwanga ebyesudde Kampala babazimbidde ekifo we bayinza okusula ku bwereere nga bwe bagenda mu ddwaaliro. Ekibiina ekigatta abantu b’omu Amerika abalumirirwa abalwadde ba kookolo be baawomye omutwe mu mulimu guno.\nAlbert Tusiime, akulira ekibiina kya ‘Cancer Foundation’ yategeezezza nti okuva mu 2008 babadde mu kaweefube w’okuyambako mu kujjanjaba abalwadde ba kookolo .\n“Tulina essanyu nti newankubadde tuyita mu kusoomoozebwa ng’obutaba na nsimbi zimala kukola mirimu nga bwe twagala naye tusobodde okuzimbira abalwadde ba kookolo abatalina waakubeera amaka e Bukoto kuba bangi ku bo obujjanjabi babufuna Mulago gy’osanga abamu nga beebasse ku mbalaza ate era nga we basula nga wano we banaava okugenda okujjanjabwa mu Cancer Institute.\nAlbert yagambye nti, ekitongole kino kigenda mu maaso n’okukwasizaako gavumenti mu kulwanyisa obulwadde bwa kookolo mu ggwanga nga bayita mu kusomesa abantu ebibukwatako, okusaasaanya obutabo obusomesa ku kookolo n’engeri y’okumwewala ate n’okuteekawo ensiisira z’ebyobulamu mu bitundu eby’enjawulo naddala mu byalo awatatuuka bujjanjabi okulaba ng’abantu bayambibwa.\nYabadde mu lusiisira lwa kookolo mwe baakeberedde abantu abasoba mu 600 mu Kampala ku bwereere ng’amakanda baabadde bagasimbye ku wooteeri ya Africana.\nkookolo balwadde Mulago basawo


Bobi Wine aduukiridde abaana babawagizi be ababuzibwawo, abakwatibwa nabo abattibwa\nBobi Wine aduukiridde abaana babawagizi be ababuzibwawo, abakwatibwa nabo abattibwa – Radio Simba – Ennene\nYou are at:Home » Gossip » Bobi Wine aduukiridde abaana babawagizi be ababuzibwawo, abakwatibwa nabo abattibwa\nBy Mubiru Ali\t January 10, 2022 No Comments\nOmukulembeze wa National Unity Platform Hon. Robert Kyagulanyi Ssentamu aka Bobi Wine; “Ng’abaana beteekerateekera okuddayo ku masomero, ekitundu ku lunaku lweggulo twakimazeeko n’abaana wamu n’abazadde ba banaffe ababuzibwawo, abalala abakyali mu nkomyo wamu n’abo abattibwa emyaka 3 egiyise.\nAbaana ba banaffe abattibwa okuli; Yasin Kawuma, Ritah Nabukenya, Dan Kyeyune, n’abalala. Abo ababanaffe ababuzibwawo nga tebanalabika okuli; John Damulira, Kibalama Johnbosco, Moses Mbabazi Kawenja n’abalala n’abaabo abakyali mu makomera okuli; Machete Yasin, Olivia Lutaaya, Kassim Migadde n’abalala bangi.\nNeebazizza abazadde awamu ne Bajajja olw’omulimu omulungi gwebakoze okulabirira abaana bano mu biseera bino ebizibu. Abaana bano babuuza ebibuuzo bingi wabula kizibu okubannyonyola. Nakubirizza abaana bano okuddayo ku ssomero era basome nnyo okulaba nti bazadde baabwe babesiimisa, era n’okwongera ettoffaali ku ggwanga lyabwe. Twabawaddeyo ebintu eby’enjawulo ebikozesebwa mu masomero, era twasabidde wamu. Neebaza abantu bonna abagenda mu maaso nokuwangira abafamire zino. Kyonna kyetusobola tukikole, kino kijja kuggwa.”


Bukedde Online - Nkumba ekyeriisa nkuuli mu gya yunivasite e Kisubi\nNkumba ekyeriisa nkuuli mu gya yunivasite e Kisubi\nNdejje eyagala kweddiza bwa kyampiyoni mu mizannyo gya yunivasite e Kisubi\nUganda yeetaaga kuwangula Kenya ewangule e...\nNKUMBA University ba kyampiyoni ba Volleyball ne Handball sizoni ewedde batandikidde we baakoma okulwana okweddiza ebikopo n’emidaali mu mizannyo gya yunivasite za Uganda(18th AUUS University Games).\nMu mizannyo gya yunivasite\nNkumba 3-0 Gulu\nNkumba 3-2 UCU\nNkumba 3-0 MUST\nNkumba 3-0 Makerere\nNkumba 25-13 Makerere\nNkumba 28-23 Kyambogo\nBa kyampiyoni bano tebannakubwamu mu nzannya zonna ze baakazannya era buli ttiimu ebasisinkanye ebaasimula bugolo ekitadde ababavuganya ku bunkenke.\nAbawala tebanafunayo ttiimu yonna ebawa buzibu mu bitundu byonna ebya Handball ne Volleyball wabula abalenzi baafunye okusomooza ku bannantameggwa b'emizannyo gy'obuvanjuba bwa Afrika aba UCU bwe baabawangulidde mu kitundu ekisembayo(3-2).\nEmizannyo gino egizannyibwa buli luvannyuma lwa myaka ebiri, giyindira ku University of Kisubi(UniK) e Ntebbe okuva ku Mmande ya wiiki eno nga zaakukomekkerezebwa ku Lwokutaano luno.\nYunivasite zonna ziwakanya mu mizannyo 17 omuli; Omupiira, Volleyball, Okubaka, Woodball, Okudduka,Rugby,Badminton,Basketball, Chess, Darts, Handball, Karate, Okuwuga, Pool, Scrabble, Tenna w'oku mmeeza ne Tennis.\nDoreen Akiteng Kapiteeni wa Nkumba agamba nti olugendo lukyali lunene naye bagumu nti tewali ttiimu egenda kubalemesa kweddiza n'okuwangula ebirala mu mizannyo gya sizoni eno.\n"Twazze kulwanirira buwanguzi bwaffe n'erinnya mu mizannyo gyaffe nga Volleyball, tetugenda kukkiriza ttiimu yonna kwekiika mu kkubo lyaffe, waakiri omudaali gwa ttiimu esinze mu mizannyo gyonna gutuleme naye tugenda kwefunza emizannyo egimu," Akiteng bwe yakakasizza.\nMakerere University be baakawangula empaka zino emirundi emingi(12), Ndejje (4), KIU gumu ate endala zinoonya buwanguzi busooka.\nAbakungâ€™aanya ebyuma ebikadde muyitiridde okweronda\nAbayiwa kasasiro mu makubo bavunaanibwe


Bukedde Online - Basaba bannakawere bawummule emyezi 6\nAguze malaaya n'amubba n'atema omulanga\nBannamateeka baagala abakyala abazadde bawummule emyezi mukaaga.\nNulu Nakakawa, maama w’abaana bana naye yasalawo nalekawo omulimu gwe ogwali gumusasula obulungi, n’atandika bizinensi kubanga gye yali akola yali tafuna budde bumumala okubeerako n’abaana be naddala nga yakazaala.\nOno tali yekka, waliwo n’abalala bangi omuli ne Jackline Ainebyona, omusomesa wa siniya mu ssomero erimu mu Kampala. Ono agamba nti, “Nasindikibwa ku luwummula lw’okuzaala naye bwe nakomawo, nasanga omulimu gwange bagugabye, era ensonga eyampeebwa yali ya kulwayo nga nkyayonsa.\nAbakulu b’essomero bampa emyezi ebiri egy’okuwummula naye ne nneeyongezaamu emyezi emirala ebiri nga sibategeezezza kuba nnalaba ng’omwana wange akyanneetaaga okumulabirirako kuba namuzaala tannatuusa,” Ainebyona bw’annyonnyola.\nMu lukuhhaana lw’abakyala olwali mu Kampala omwaka oguwedde, nga lubeerawo buli mwaka, omulamuzi Catherine Bamugemereire yagamba nti, ayagala abakyala baweebwe emyezi mukaaga egy’oluwummula lw’okuzaala bamaama basobole okulabirira abaana baabwe obulungi.\nYagambye nti, oluwummula lwa bataata ne bamaama nga bazadde liba ddembe lyabwe ery’obwebange eritalina kubaggyibwako.\nMu kusooka oluwummula lwali lwa nnaku 45, naye okusinziira ku tteeka erikwata ku bakozi eririwo kati, ennaku zaayongezebwayo ku nnaku 60 (nga tobaliddeeko nnaku ezitali za kukola).\nWabula mu lukuhhaana olwategekeddwa aba Uganda Human Rights Commission olwabadde lukubaganya ebirowoozo ku kukyusakyusa mu tteeka erikwata ku ddembe ly’abaana, abakyala baakomezzaawo eky’abakyala okuwummulira emyezi mukaaga era abantu ab’enjawulo ne bawa endowooza zaabwe.\nRuth Ssekindi, owa Uganda Human Rights Commission agamba nti, emyezi esatu egiweebwa abakyala gimala era okugyongerako okufuuka mukaaga kiba kizza eggwanga emabega.\n“Weewawo abakyala bayinza okusanyuka ne bwe baweebwa ennaku 100, naye olw’okuba nti bangi mu ggwanga abatalina mirimu, kitegeeza nti bw’olwayo ku luwummula lwo, omulala agwetaaga bw’anaagusaba gujja kumuweebwa,” Ssekindi bw’agamba.\nSylvia Nanyonga, awandiika abakozi ku OSTEC Business Solutions mu Kampala agamba nti, emyezi omukaaga gikosa abakozesa mpozzi ne kkampuni.


Bukedde Online - Abawala Abakristaayo babalaze ebinaabayamba okuwangula\nAbawala Abakristaayo babalaze ebinaabayamba okuwangula\nOw’Abasodokisi annyonnyodde ku ky’ebifaananyi...\nBp. Kazimba ayanjulidde Abakristaayo ssente...\nABAWALA babuuliriddwa okwetaba mu kusiiba Mukama asobole okubawanguza embeera n’ebikemo bye bayitamu. Bino byababuuliriddwa Grace Namazzi akulira abawala ba Daughters of the King mu Busumba bw’e Bbira ku kkanisa ya All Saints e Nabukalu.\nYagambye nti ekisiibo buli Mukristaayo alina okukikozesa okusobola okulwanisa ebyandibadde bimulemese okubeera omutuukirivu mu maaso ga Katonda.\nAgamba nti Ekisiibo kiyamba omuntu okweteekateeka mu maaso ga Katonda ng’ayita mu kwenenya n’okukola ebikolwa eby’Obutukuvu. Yakuutidde abawala okusiibira obulamu bwabwe obw’omu maaso Mukama asobole okubayamba basisinkane ababeezi ababasaanira nga batuuse okufumbirwa .\nYagambye nti okusabira obulamu bwo kya muwendo era kyetaagiisa Katonda n’akuyambako obutatomera baami bakyamu n’obutasanga buzibu mu biseera eby’omu maaso. Namazzi agamba nti Okusiiba kuwangula buli mbeera n’abawa ekyokulabirako ekya Eseza eyasiiba ennaku ssatu ku lw’ensi ye Mukama n’awulira okusaba kwe n’awangula. Eseza 9:13.


Bukedde Online - Ekivvulu kya Toto Festival kyongeddwaamu ebinnonoggo\nAbatulugunyizibwa mulondole emisango gyamwe...\n'Abaganda mwagale ebika byammwe'\nAbooluganda Esther ne Ezekiel abagenda okusanyusa abaana.\nEKIVVULU ky’abaana ekya TOTO Christmas Festival e Namboole ku luno kinyuvu nnyo. Esther Mutesasira ne Ezekiel Mutesasira abaawangudde empaka za “East Africa has Talent” be bagenda okuyimbira abaana nga bali n’abazadde. Ekivvulu kijja kubaawo ku Ssande nga December 8, 2019 e Namboole.\nKino kye kivvulu ky’abaana ekisinga obunene mu Uganda yonna era kitegekebwa kkampuni ya Vision Group efulumya New Vision. Kiyitibwa Toto olw’akatabo k’abaana aka Toto akafulumira mu New Vision buli Lwakusatu ne ku Ssande.\nAbayimbi baategeezezza nga bwe beetegese okusanyusa bato bannaabwe nga babayimbira ennyimba za Ssekukkulu (Christmas carols). Grace Nampiima omukuhhaanya wa Toto Magazine yategeezezza nti abayimbi abalala kuliko Paasita Wilson Bugembe ne Fresh Kid.\nOkuyingira osasula 10,000/- nga kwe kuli abaana okwetaba mu mizannyo nga “bouncing castles”, swimming pool n’okutonaatona abaana (face painting). Ekivvulu kirimu n’okuzuula ebitone ebyenjawulo mu baana era bajja kuwangula ssente obukadde bubiri.\nEmiryango gyakuggulwawo ku ssaawa 1:00 ku makya ate ekivvulu kikomekkerezebwe ku ssaawa 12:00 ez’olweggulo okusobozesa abaana okuddayo eka nga bukyali......\nEsther Mutesasira ne Ezekiel Mutesasira